1 Tekwaro 7
Likwayo pa Icakar
1Litino awobe pa Icakar aye Tola, Puwa, Jacub ki Cimron, gin aŋwen. 2Litino awobe pa Tola aye Uji, Repaya, Jeriel, Jamai, Ibcam ki Cemuel, Gin aye ludito kaka pa jo Tola ki i odi pa kwarogi ma gubedo twoni oteka lweny i yalwakgi. I kare pa Daudi welgi oromo alip pyeraryo wiye aryo ki miya abicel. 3Latin awobi pa Uji aye Ijrakia. Litino awobe pa Ijrakia aye Mikael, Obadia, Joel ki Icia, gin abic, ma gin ducu jo madito. 4Ka dok onoŋo tye lwak buca mony pa lulweny ma gicoyo nyiŋgi ma lubo yalwakgi ma i dog odi pa kwarogi; welgi obedo alip pyeradek wiye abicel, pien onoŋo gitye ki mon mapol ki litino awobe mapol. 5Lukakagi ma i doggola pa Icakar ducu onoŋo giromo twoni oteka lweny alip pyeraboro wiye abiro ma gicoyo nyiŋgi i buk me tekwarogi.
Likwayo pa Benjamin
6Litino awobe pa Benjamin gin aye Bela, Beker ki Jediael, gin adek. 7Litino awobe pa Bela aye Ejibon, Uji, Ujiel, Jerimot ki Iri, gin abic, ma gin ducu ludito wi kaka ma i odi pa kwarogi, twoni oteka lweny, I kare ma yam gicoyo nyiŋgi i buk me tekwaro, welgi oromo alip pyeraryo wiye aryo ki pyeradek wiye aŋwen. 8Litino awobe pa Beker gin aye Jemira, Yoaci, Eliejer, Elioenai, Omri, Jeremot, Abija, Anatot ki Alemet; jo magi ducu gin awobe pa Beker. 9Yam gicoyo nyiŋgi i buk me tekwaro ma lubo yalwakgi, kun gin ludito wi kaka i odi pa kwarogi, twoni oteka lweny; welgi onoŋo romo alip pyeraryo ki miya aryo. 10Latin awobi pa Jediael aye Bilan. Litino awobe pa Bilan aye Jeuc, Benjamin, Ekud, Kenaana, Jetan, Tarcic ki Akicakar. 11Magi ducu likwayo pa Jediael ma gin ludito kaka i odi pa kwarogi, twoni oteka lweny; welgi oromo alip apar wiye abiro ki miya aryo ma guyubbe pi lweny.
12Cupim ki Kupim gin aye litino awobe pa Ir, Kucim obedo latin awobi pa Aker.
Likwayo pa Naputali
13Litino awobe pa Naputali gin aye Jajiel, Guni, Jejer ki Calum, gin aye likwayo pa Bila.
Likwayo pa Manace
14Litino awo be pa Manace aye Aciriel ki Makir ma obedo won Gilead. Gin aryo ducu dako aŋecane ma anyira jo Aram aye onywalogi. 15Makir onyomo dako ki Kupim ki Cupim bene. Nyiŋ laminne aye Maaka. Nyiŋ wode me aryone Jelopekad. Jelopekad onywalo anyira keken. 16Maaka ma dako pa Makir onywalo wode ma ocako nyiŋe Perec; nyiŋ ominne Cerec. Litino awobe pa Perec aye Ulam ki Rakem. 17Latin awobi pa Ulam aye Bedan. Magi gin likwayo pa Gilead wod pa Makir, ma wod pa Manace. 18Kamoleket ma lamiŋ Gilead onywalo Icikod, Abiejer ki Makala. 19Litino awobe pa Cemida gin aye Akian, Cekem, Liki ki Aniam.
Likwayo pa Epraim
20Likwayo pa Epraim gin aye Cutela ma wode Bered, ma wode Takat, ma wode Eleada, ma wode Takat, 21ma wode Jabad, ma wode Cutela. Litino awobe mukene pa Epraim aye Ejer ki Elead ma jo Gat ma gin wegi lobo-nu guneko woko i kare ma awo be-nu gucito ka yako dyaŋigi. 22Wongi Epraim obedo ka kokogi pi kare malac, dok omegine bene gubino ka kweyo cwinye. 23Lacen Epraim obedo ki dakone ci dako ogamo, onywalo wode. Wonne ocako nyiŋe Beria, pien onoŋo can opoto i ode. 24Nyare obedo Ceera; en aye ogero gaŋ Bet-koron mapiny ki mamalone bene, ki Ujen-Ceera. 25Wod pa Beria aye Repa ma wode Recep, ma wode Tela, ma wode Takan, 26ma wode Ladan ma wode Amikud, ma wode Elicama, 27ma wode Nun, ma wode Yocwa. 28Lobogi ki kabedogi gin aye Betel ki gaŋi ma i ŋete, ka dok yo tuŋ wokceŋ Naaran, ki yo tuŋ potoceŋ Gejer ki gaŋi ma i ŋete, Cekem ki gaŋi ma i ŋete, Aya ki gaŋi ma i ŋete: 29ka dok i wan lobo pa jo Manace, Bet-cean ki gaŋi ma i ŋete, Taanak ki gaŋi ma i ŋete, Megido ki gaŋi ma i ŋete, Dor ki gaŋi ma i ŋete, Likwayo pa Yucepu wod pa Icrael yam gubedo i kabedo magi.
Likwayo pa Acer
30Litino awobe pa Acer gin aye Imna, Iciva, Icivi, Beria ki Cera ma lamingi. 31Litino awobe pa Beria gin aye Keber ki Malkiel ma ocako gaŋ Bir-jait. 32Keber onywalo Japulet, Gomer, Kotam ki Cua ma lamingi. 33Litino awobe pa Japulet aye Racak, Bimal ki Acivat. Magi gin Iiiino pa Japulet. 34Litino awobe pa ominne Cemer aye Roga, Jekuba ki Aram. 35Litino awobe pa ominne Keler gin aye Jopa, Imna. Celec ki Ama!. 36Litino awobe pa Jopa aye Cua, Kameper, Cual, Beri, Imra, 37Bejer, Kod, Cama, Ciloa, Itran ki Beera. 38Litino awobe pa Jeter aye Jepune, Picpa ki Ara, 39Litino awobe pa Ula aye Ara, Kaniel ki Rijia. 40Magi ducu jo pa Acer, ludito kaka i odi pa kwarogi, jo ma giyerogi, twoni oteka lweny, jo madito i kin lutel wi kaka. I kare ma gicoyo nyiŋgi i buk me tekwaro pi tic i lweny, welgi onoŋo romo alip pyeraryo wiye abicel.


Jeremia 50:2
2"Wutuc lok man bot rok ducu dok wutit pire bene.
Wutiŋ bendera malo ka maleŋ ci wutit lok man.
Pe wugwok lok man obed macalo lok me muŋ,
ento wuwacci, 'Babilon doŋ opoto!
Bel ma lubaŋane doŋ lewic omako woko.
Merodak bene cwinye oballe woko.
Cal lubaŋane-gu ducu doŋ lewic omakogi woko,
ki cal jogine doŋ giŋinyo woko!'


2 Tekwaro 26
Loc pa Ujia
(2 Luker 14.21-22; 1.1-7)
1Lwak ducu gutiŋo Ujia, ma mwaka me ditte romo apar wiye abicel, ci guketo en kabaka me leyo ka tyen wonne Amajia. 2En aye ogero Elot ci odwoko cen bot Juda, ki I ne to pa kabaka ma oywe kacel ki kwari ŋe. 3Ujia ocamo ker ma mwaka me ditte romo apar wiye abicel, ci obedo ka loc i Jerucalem pi mwaka pyerabic wiye aryo. Nyiŋ minne Yekolia me Jerucalem. 4Obedo ka tiyo gin ma nen atir i waŋ Rwot, kun lubo gin ducu ma yam wonne Amajia otiyo. 5I kare pa Jekaria, en oketo cwinye ka yenyo Lubaŋa, pien Jekaria opwonyo en ki kit me lworo Lubaŋa. Pi kare ducu ma en obedo ka keto cwinye i kom Rwot, Lubaŋa omiye gum.
6En ocito ka lweny ki jo Piliciti, ci oturo cel me Gat woko, ki cel me Jabne ki me Acidod; ka ogero gaŋi mukene i lobo ma i ŋet Acidod, ki i kabedo mukene ma i kin jo Piliciti. 7Lubaŋa obedo ka konye ki lweny i kom jo Piliciti, ki i kom jo Arab ma gibedo i Gurbaal, ki i kom jo Meun. 8Jo Ammon gubedo ka culo mucoro bot Ujia; nyiŋe oywek oo wa i waŋ lobo Ejipt, pien onoŋo odoko tek mada. 9Ujia dok ogero odi matego ma ocudo malo i Jerucalem. Ogero acel i dogcel ma i twok gaŋ, acel i dogcel ma cito i no ta ki acel i twoke mukene; ogerogi matek twatwal. 10Ka dok ogero odi matego ma ocudo malo i tim, dok okwinyo lwak waŋ pii mapol, pien onoŋo tye ki lim makwo madwoŋ; obedo ki lim i Cepela ki i bar bene, dok obedo ki lupur ki lupur olok i lobo godi ki i lobo ducu ma ceko cam, pien en maro pur.
11Ujia dok obedo ki mony pa askari ma giromo lweny, i lwak buca mapatpat, kit macalo Jeyel ma karan-ni oryeyo kwede welgi gin ki ladit mony Maaceya, i te loc pa Anania, ma en ŋat acel i kin ludito ma giloyo mony pa kabaka. 12Wel twoni oteka lweny ducu ma gin ludito kaka i odi pa kwarogi yam oromo alip aryo ki miya abicel. 13I te loc pa ludito mony magi onoŋo tye iye mony ma romo jo alip miya adek ki abiro, ki miya abic magitwero lweny, ma komgi tek ka lweny pi konyo kabaka ki lweny i kom lumerokke. 14Ujia oyubo kwodi pi lumony ducu, ki toŋi, ki otaŋwic, ki koti nyonyo, ki lwak atum, ki laliŋliŋ me lataŋdiyo. 15Dok oketo bao me lacel atero i Jerucalem ma luryeko guroto, wek guket i wi odi matego ma ocudo malo i twok cel ducu, pi celo atero ki pi bayo lakidi madito-gu, Nyiŋe oywek oromo lobo ducu, pien Lubaŋa obedo ka konye i yo me aura, nio ka odoko tek.
16Ento kadi bed en obedo tek, obedo ki cwiny me wakke i iye, ma okelo can i kome kene. Pien en oŋayo waŋ Rwot Lubaŋane; oette odonyo i ot pa Rwot ka waŋo odok eceta i keno tyer me wano odok eceta. 17Ento ajwaka Ajaria olubo kore odonyo bote, kacel ki ajwagi pyeraboro ma gin twoni matego. 18-Ci gucuŋ gupyem ki kabaka Ujia kun giwaco bote ni, "Man pe ticci, me waŋo odok eceta bot Rwot, man tic pa ajwagi ma gin likwayo pa Aron, ma yam gikwerogi me waŋo odok eceta. Kat woko ki i kabedo maleŋ; pien ityeko timo bal, pe ibinoŋo iye deyo mo ma a ki bot Rwot Lubaŋa." 19Cutcut kiniga omako Ujia woko, ma onoŋo pud tye ki atabo weer me waŋo odok eceta i ciŋe. I kare ma kiniga omake i kom ajwagi, cut dobo opoto i kome ma ajwagi bene gineno ma onoŋo gitye i ot pa Rwot, i ŋet keno tyer me odok eceta. 20Ajaria ajwaka madit, ki ajwagi ducu, gubedo ka neno en, ci guneno dobo tye i tur nyime! Gucwale woko cen oyotoyot, en bene orune me cito woko, pien Rwot otyeko pwode. 21Kabaka Ujia obedo ladobo nio wa i nino me tone; pi bedo ladobo omiyo opokke obedo i ot ka ikene, pien pe giye ni en odony i ot pa Rwot. Yocam ma wode aye obedo ladit ma loyo jo me ot pa kabaka, kun loyo kwede lwak me lobo meno.
22Lok kom Ujia mudoŋŋe ducu, nia i acakkine nio i agikkine, lanebi Icaya ma wod pa Amoj aye ocoyo. 23-Ujia oto, oywe kacel ki kwarine, ci giyike kacel ki kwarine i kabedogi me yik ka ma yam giyiko iye luker, kun guwacci, "En ladobo." Wode Yocam aye oleyo ka tyene.


Jeremia 18:11
11Kombeddi doŋ itit bot jo Juda ki jo ma bedo i Jerucalem ni, 'Rwot owaco kuman ni, Nen, atye ki yub marac piwu dok ayubbe me keto can i komwu. Wulokke wudwog cen, ŋat acel acel owek kit marac woko, dok oyub kite kun tiyo gin ma tye atir.'


Nekemia 13
Nekemia odwoko cwiny dano i kom Rwot
1-I kare meno gikwano cik pa Moses bot lwak wek guwiny; ci gunoŋo i dul mo ka ma gicoyo ni pe giye dano mo ma en jo Ammon kadi ki jo Moab mo me donyo i cokke pa lwak ma gin jo pa Lubaŋa. 2-Lok man gicoyo pien onoŋo jo Ammon ki jo Moab yam gukwero miyo cam ki pii bot jo Icrael i kare ma gia woko ki i Ejipt. Gin guwilo Balaam me ceno jo Icrael, ento Lubaŋawa oloko cenowaŋi odoko gum botwa. 3I kare ma jo Icrael doŋ guwinyo gikwano cik, ci gucako poko jo ma gin likwayo pa lurok woko ducu ki i kom jo Icrael.
4I kare ma lok man peya otimme, onoŋo ajwaka Eliacib ma yam giketo en me loyo kicika ma i ot pa Lubaŋa, omako larem gin ki Tobia. 5En oyu bo kicika acel malac pi Tobia, ma yam onoŋo obedo me gwoko jami macalo gityer me moko kwon ki odok luban ma gityero, jami ma gitiyo kwedgi i ot pa Lubaŋa, ki dul acel me apar me kal, koŋo vino ki moo ma yam gimiyo bot Lulevi ki luwer ki lugwok-doggola pi lubo cik, kacel ki jami me mot pi konyo ajwagi. 6I kare ma lokke timme onoŋo an ape i Jerucalem, pien i mwaka me pyeradek wiye aryo me loc pa Aritakcec kabaka me Babilon onoŋo acito ka tito lok man bot kabaka. I kare mo alego kabaka ni adok cen, 7ci en oye omiyo adok cen i Jerucalem, ci cut anoŋo ni Eliacib otimo bal me ye ni Tobia obed i kicika acel i dyekal ma i ot pa Lubaŋa. 8Kiniga omaka matek, ci abolo jami pa Tobia me ot woko ducu ki i kicika meno. 9Dok amiyo cik cut me lonyo kicika ducu; ka doŋ acako dwoko iye jami ma gitiyo kwedgi i ot pa Lubaŋa, kacel ki gityer me moko kwon ki odok luban.
10-Dok bene anoŋo ni Lulevi kacel ki luwer ma gubedo ka tic gua woko ki i Jerucalem gudok cen i pottigi, pien lwak pe gumiyo dul ma giciko me amiya ki Lulevi. 11Ci an acako da i kom ludito ma giloyo lwak kun awacci, "Piŋo wuweko gibwoto ot pa Lubaŋa?" Acako coko Lulevi kacel ki luwer adwokogi cen i ot pa Lubaŋa ci aketogi i dog ticgi i kabedogi. 12-Jo Juda ducu gukelo dul acel me apar me kai, kono yino ki moo i kicika odi me kano jami. 13Aketo jo magi me loyo tic i kom kicika odi me kano jami: Celemia ma en ajwaka, Jadok ma lapwony-cik ki Pedaya ma en Lalevi. Dok aketo Kanan wod pa Jakur, ma wod pa Matania, me bedo lakonygi, pien onoŋo dano ducu giŋeyo ni gin jo ma lugen; ticgi obedo me poko jami bot utmegigi. 14Ai Lubaŋana, po pira i kom lok man, pe ijwa ticca mabeco ma doŋ atyeko tiyone me yubo ot pa Rwot Lubaŋana ki pi ticce woko.
15-I kare meno abedo ka neno jo mapol ma i Juda gubedo ka biyo kono yino i bur ka ma gibiyo iye i nino me cabit, kun jo mukene guyweko nyig kai, kono yino, nyig olok, nyig oduro ki kit kwa yec ducu mapatpat gutweyo i wi kana gutero i Jerucalem, i nino me cabit. Ci an ajukogi bene ni pe gucat cam i nino meno. 16Jo mogo ma gua ki i lobo ma orumo lobo Turo onoŋo bene yam gibedo i Jerucalem, ci gukelo rec ki kwa jami ducu me acata, ci gucato bot jo Juda ki i Jerucalem i nino me cabit. 17Omiyo akeco matek i kom ludito me Juda kun awaco botgi ni, "Man kit gin marac aŋo ma wutye ka tiyone-ni, ma wupyedo kwede cen cabit-ti? 18Lubaŋawa mo no pe okelo can man i komwa ki i kom gaŋ man ni pien kwarowa bene yam gutiyo kit meno? Wun dok wutye ka medo akemo pa Lubaŋa ni obin i kom jo Icrael pi pyedo cen cabit."
19Amiyo cik ni i acakki cabit ducu, tekke piny doŋ mito yuto, dogcel ducu myero gilor woko, ma pe dok myero giyabgi nio wan ma nino me cabit oka to, Aketo jona mogo ka kuro dog gaŋi me neno ni yec mo pe gikelogi i gaŋ i cen cabit. 20Lucat-wil ki lucat jami ducu ma kitgi patpat ma gukelo jamigi gubuto i ne gaŋ me Jerucalem, kicel nyo kiryo. 21Ento ajukogi kun apenyogi ni, "Piŋo wun wubuto woko i ne gaŋ i nyim cel? Ka dok wumedde ka timo kit meno ci abilweny kwedwu ki tek." Nia i kare meno pe dok gudwogo cen i cen cabit. 22Amiyo cik bot Lulevi ni myero gulonnye kekengi ci gucit ka kuro dogcel ducu, me neno ni gigwoko nino me cabit obedo maleŋ. Ai Lubaŋana, po pira, ki pi lok man bene, dok ilar kwona pi dit me mar meri ma pe lokke.
23-I kare-nu bene aneno co mapol ma gin Lujudaya gunyomo anyira Acidod, Ammon ki Moab, gudoko mongi. 24Omiyo nucu pa litinogi gubedo ka loko leb pa jo Acidod, ki leb oa jo mukene ma doŋ pe gitwero loko, Leb Ibru ma en leb pa jo Juda. 25Akeco i komgi omiyo acenogi woko kun apwodo jo mogo ki i kingi, dok aputo yer wigi woko; amiyo gukwoŋo kwoŋ i nyiŋ Lubaŋa, kun awacci, "Wun pe wubimiyo anyirawu bot awobegi ni gunyom, dok gin bene pe gukwany anyirawu me anyoma pi awobegi kadi wun pe myero wunyomme kwedgi. 26-Solomon yam pe otimo bal pi lok pa mon ma gin anyira rok? I kin rok mapol onoŋo pe tye kabaka mo macalo Solomon pien Lubaŋa omaro Solomon makato omiyo Lubaŋa oketo en obedo kabaka ma loyo Icrael; ento kadi bed kumeno mon ma gin anyira rok mukene gumiyo en opoŋo i bal. 27Wun bene wumito wan walub lanen me gin marac ma wun wutimo, wek pe walub cik pa Lubaŋawa, pi nyomo anyira pa lurok me bedo monwa?"
28-Dok dano mo acel i kom likwayo pa Yekoyada, wod pa Eliacib ajwaka madit, onoŋo onyomo nya pa Canbalat ma jo Bet-koron, ci aryemo en woko ki bota. 29Ai Lubaŋana, in ipo pigi, pien doŋ gubalo nyiŋgi woko me bedo ajwagi, dok bene gubalo gicikke ma iketo i kin in ki ajwagi kacel ki Lulevi.
30An doŋ alonyo jo Icrael woko kit meno i kom gin ducu ma obedo pa lurok, ka acako moko tic pa ajwagi ki Lulevi, kun dano acel acel ŋeyo dog ticce ma myero eti. 31Ka dok ayubo kit ma myero gikel iye yen me gityer i kare ma mitte kikome, kacel ki gityer me cam me wi mwaka ma okwoŋo cek. Ai Lubaŋana, doŋ ipo pira, itima maber.


Wel 27
Koko pa anyira pa Jelopekad
(Wel 36.1-12)
1I kare meno anyira pa Jelopekad gubino bot Moses. Jelope kad obedo wod pa Keper, wod pa Gilead, ma wod pa Makir, wod pa Manace; gin aye jo me doggola pa Manace wod pa Yucepu. Nyiŋ anyiranu Makala, Noa, Kogla, Mirika ki Tiŋa. 2Gin gubino gucuŋ i nyim Moses ki ajwaka Eleajar, ki i nyim lutel wic ki lwak jo Icrael ducu i doggola kema me rwatte, ci guwacci, 3"Wonwa yam oto woko i tim, En yam pe tye i kin lwak jo ca ma gujemo i kom Rwot, i lwak pa Kora, ento oto mere pi balle kene gire; yam pe onywalo awobe. 4Pi lok aŋo miyo gikwanyo nyiŋ wonwa woko ki i kin doggolane? Ni pi litino co ma pe onywalo-ni bo? Wuminiwa walim dul lobo mo i kin omegi wonwa."
5Moses otero lok me kokogi i nyim Rwot. 6Ci Rwot owaco ki Moses ni. 7-"Lok pa anyira pa Jelopekad tye atir. Ibipoko lobo botgi i kin omego pa wongi obed me aleyagi, wek gule dul lobo ma myero obed pa wongi. 8Dok iwac bot jo Icrael ni, 'Ka laco mo oto ma pe onywalo wode mo, ci wubimiyo ginaleyane bot nyare. 9Ka nyare mo pe, ci wubimiyo bot omegine. 10Ka ominne mo pe, ci wubimiyo bot omegi wonne. 11Ka omin wonne mo pe ci wubimiyo ginaleyane bot watgi macok ma i doggolagi, ci bidoko mere. Man aye bibedo cik bot jo Icrael, ki lok ma doŋ giŋolo, macalo Rwot ociko ki Moses.' "
Giyero Yocwa me leyo ka tyen Moses
(Nwo 31.1-8)
12-Rwot owaco bot Moses ni, "Cit malo i wi got man me Abarim, icinen lobo ma abimiyo bot jo Icrael. 13Ka doŋ ineno, ci in bene doŋ ibito, idok bot lutuwu, macalo yam omeru Aron odok botgi-ni; 14pien yam wujemo i kom lokka i tim Jin i kare ma lwak okeco i koma ca, kun pe wunyuto ni an aleŋ i nyimgi, i waŋ pii kunnu." (Man aye pii me Meriba ma cok ki Kadec i tim Jin.)
15Moses olego Rwot kun wacci, 16"Ai Rwot Lubaŋa ma loyo tipo kom jo ducu, tim ber iket dano mo me loyo lwak, 17-wek owirre i kingi macalo laditgi, dok otel nyimgi ka ma gibicito iye ducu, wek lwakki pe gubed macalo romi ma lakwatgi pe."
18-Ci Rwot owaco bot Moses ni, "Kwany Yocwa wod pa Nun, dano ma tye ki cwiny, en aye iket ciŋi i kome. 19I mi en ocuŋ i nyim ajwaka Eleajar ki i nyim lwak ducu, ci ibicike pi ticce i nyimgi ducu. 20Dok imine twerri mogo, wek lwak jo Icrael ducu gubed ka woro doge. 21-En bicuŋ i nyim ajwaka Eleajar ma en aye bipenyo lok ma Rwot oŋolo kun tiyo ki Urim i nyim Rwot; kit meno en kacel ki lwak Jo Icrael ducu gibitiyo gin ducu kun gilubo lok pa Eleajar.". 22Moses otiyo kit ma Rwot ocike kwede; okwanyo Yocwa, omiyo ocuŋ i nyim ajwaka Eleajar i nyim lwak ducu, 23-ci oketo ciŋe i wiye, ocike pi ticce, macalo Rwot ocike kwede.


Nia 25
Giciko jo Icrael pi tyero mot
(Nia 35.4-9)
1Rwot owaco bot Moses ni, 2"Wac bot jo Icrael ni gujogga gityer, ci gugam gityer pa dano ducu ma gukelo ma cwinygi opwoyo. 3Man aye kit gityer ma wubigamo ki botgi: jabu, ryal, mola; 4uci ma bulu, ki ma lamar lamar, ki makwar, ki boŋo camanini maberre; yer dyegi, 5laa nyogi romi ma ginyoŋo, laa dyegi; bao yat okuto lalwii: 6moo me mac tara, aŋwece me yubo moo wir ki pi odok eceta ma ŋwe kur; 7litino kidi onik litino kidi me wel me amwona i kom jabu pi epod ki kicaa kor. 8Ber gu yubba kabedo maleŋ wek abed i kingi 9Wuti gin ducu kun wulubo kit cal ma abinyutti, ma dok i kom timo kema ki jami ma giketo iye ducu.
Canduk lok me caden
(Nia 37.1-9)
10"Gibipayo canduk ki bao yat lalwii; borre obed futi aŋwen*, ki lacce futi aryo, ki borre tuŋ malo futi aryo. 11Mwon kome woko ki jabu ma giliyo maber, mwon iye ki ŋeye bene. Lul doge ducu irum woko ki jabu. 12Ti agit me jabu aŋwen pire, iketgi i kom tyene aŋwen: ket agit aryo tuŋ cel ki aryo mukene tuŋ cel. 13Ti tal me yat lalwii, imwon komgi woko ki jabu. 14Rwak tal i agit ducu ma tye i but canduk, me tiŋo canduk. 15Tal gibibedo i agit ma i kom canduk-ki matwal, pe gibiwotogi woko. 16Kidi ma apada ma gicoyo iye lok me caden ma amiyi-ni ibiketogi i canduk. 17-Dok ibitiyo kom mekica ki jabu ma giliyo maber; borre obed futi aŋwen, ki lacce futi aryo. 18Ti cal lukerubi aryo ki jabu kun itetogi ki nyol, i kom agikki kom me kica aryo ducu. 19Ti cal lakerubi acel i agikkine tuŋ cel; ki acel i agikkine tuŋ cel; ti cal lukerubi kun gikubbe i kom me kica-ni i agikkine aryo ducu. 20Lukerubi gibiyaro bwomgi malo me umo kom me kica ki bwomgi, kun waŋgi kemo lawote; waŋ Lukerubi binen kun kemo kom me kica. 21Ibicibo kom me kica cuŋ i wi canduk, ci iket lok me caden ma abimiyo boti-ni i canduk. 22An abirwatte kwedi kunnu, ci abilok kwedi ki malo i wi kom me kica, ki i kin lukerubi ma gitye malo i wi canduk lok me caden-ni, kun aloko kwedi i kom cik ducu ma abimiyi pi jo Icrael.
Meja me cano mugati ma giketo i nyim Rwot
(Nia 37.10-16)
23"Ti meja ki bao yat lalwii; borre obed futi adek, ki lacce futi acel ki nucu, ki borre tuŋ malo futi aryo. 24Mwon kome woko ki jabu ma giliyo maber, dok ilul doge ducu, irum woko ki jabu. 25Ket riine ma lacce rom ki dye ciŋ, ilul dog rii ki jabu orum woko. 26Dok itim agit me jabu aŋwen pire, ci imwon agit i twoke aŋwen ducu, i tyene aŋwen. 27Agit bibuto i kom rii, ci ibirwako iye tal me latin meja. 28Ti tal ki jabu; gibitiŋo meja ki tal meno. 29Dok iti caanine, ki ata bone me odok eceta, ki cupane ki werre me liyo gityer amate ibitimogi ki jabu ma giliyo mabe 30-Ibicano mugati me aketa i nyima i wi meja jwijwi.
Okar-mac me jabu
(Nia 37.17-24)
31"Dok ibitiyo okar-mac ki jabu m giliyo maber. Tedi okar-mac ki bolle gibiteto ki nyol; kikopone, en aye wene ki ature ducu, gibikubbe kwede kacel. 32Jaŋe bibedo abicel ma gujany guryey gukaco ŋete ryoryo, jaŋ okar-mac ade ma guryeyo i bute tuŋ cel, ki jaŋ okai mac cadek ma guryeyo i tuŋ mukene-ni. 33I kom jaŋe tuŋ cel bibedo iye kikop adek ma gitimo macalo tur yaa, ku; acel acel tye ki wene ki ature, ki i kor jaŋe tuŋ mukene bene bibedo iy kikopo adek ma gitimo macalo tu yaa, kun acel acel tye ki wene ki ature jaŋe abicel ducu ma guryeyo gukac okar-mac-ci gibibedo kit meno. 34Ka dok i kom okar-mac kikome-ni bibedi iye kikopo aŋwen ma gitimo macalo tu yaa, ki wengi ki aturegi, 35ki wene ma; okubbe i kom okar-mac-ci i te jaŋe abicel ma guryeyo ryoryo i kom okar mac. 36Wengi ki jaŋgi gubed ma gu kubbe kacel, kun kome ducu bedo jabi ma giliyo maber ma giteto ki nyol 37Ci doŋ ibitiyo pire mac laput abiro gicib mac laput malo i wiye wek omen: kabedo ma i nyime. 38Magacce ki caanine bibedo me jabu ma giliyo maber. 39Giyub okar-mac kacel ki jami tic magi ducu ki jabu ma giliyo maber ma pekke romo ratili miya acel*. 40-Dok ber inen ni itimogi i kit cal ma gibenyutti ki i wi got-ti.


Jabuli 86
Lega pi kony ki bot Lubaŋa
1Winy legana, ai Rwot, dok igam doga,
pien an lacan, piny bene obwoya woko.
2Lar kwona ki i to, pien atye ki mar me ada i komi,
lara, pien an laticci dok ageno in.
3In Lubaŋana, pi meno bed ki kica i koma, ai Rwot,
akok boti dyeceŋ jwi.
4Mi cwiny laticci obed yom, ai Rwot,
pien legana cito malo boti kun amiyi tipona ducu.
5Ai Rwot, in iber dok iweko bal pa dano,
dok mar meri ma pe lokke dwoŋ pi jo ducu ma kok boti.
6Cik iti iwiny legana, ai Rwot;
winy kokona ma abako kwede doga boti.
7I kare ma atye i can akok boti, pien igamo doga.
8Pe tye lubaŋa mo i kin lubaŋa mukene-gu macalo in,
dok pe tye kit tic mo ma rom ki ticci.
9-Rok ducu ma iketogi gibibino gibiryebbe piny i nyimi,
ai Rwot, ci gibipako nyiŋi.
10In i dit dok itiyo jami taŋo me aura mapol,
in Lubaŋa keni.
11Pwonya ki cikki ai Rwot, wek alub adani;
mi abed ki cwiny acel me lworo in.
12Amiyo pwoc boti ki cwinya ducu, ai Rwot Lubaŋana,
abibedo ka miyo deyo boti kun atuco nyiŋi nakanaka.
13Mar meri ma pe lokke dit twatwal i koma,
in aye ma ilara ma onoŋo atye ka matut i te bur lyel.
14Ai Lubaŋa, jo ma lunywar guero lweny i koma;
dul pa jo ma lubwami gimito neka woko,
kun bene pe giketi anyim me telogi i gin ducu.
15Ento in, ai Rwot, in Lubaŋa ma lakica dok imaro dano,
kiniga pe maki oyot, dok mar meri ma pe lokke, ki genni, dwoŋ.
16Lokke inena ci kica omaki i koma; miya tek dok ilara,
pien atiyo boti, kit macalo yam maa otiyo kwede boti.
17Nyutta lanyut ma tito berri bota, ai Rwot,
wek lewic omak jo ma gidaga
ka gibineno ni in doŋ ityeko kweyo cwinya dok ikonya.


2 Camuel 11
Daudi ki Batceba
1-I dog oro ma en aye kare ma luker gicito kwede ka mony, Daudi ocwalo Joab ki luticce ki jo Icrael ducu, ci guneko jo Ammon, guyako pacogi woko, ka gurumo gaŋ me Raba, kun Daudi odon mere paco i Jerucalem.
2I kare me dyeceŋ abwora, ka Daudi oa malo ki i kabutone, ci ocako wot malo i wi ot pa kabaka, Ka obolo wane oneno dako mo ma tye ka lwok, kun kome nen ma mwonya twatwal. 3Daudi ocwalo dano wek eniaŋ i kom dako-nu, Ci ŋat acel owacci, "Meno aye Batceba nya pa Eliam, ma dako pa Uria ma Lakit." 4Daudi ocwalo lukwena ci gukwanyo dako, gutero bot Daudi, Daudi obedo kwede, I kare-nu en pud olwoko kwer monne alwoka. Lacen dako odok i ode. 5Dako-nu ogamo ic: ocwalo kwena otito lokke bot Daudi ni, "Doŋ atye ki remo."
6Kit meno Daudi ocwalo lok bot Joab, kun wacci, "Cwalla Uria ma jo Kit." Joab ocwalo Uria bot Daudi. 7Ka Uria oo bote, Daudi openyo gin ma Joab tye ka tiyone, ki kit ma dano gubedo kwede, ki kit ma mony tye ka wot kwede. 8Lacen Daudi owaco bot Uria ni, "Koŋ doŋ icit i odi, icilwok tyeni." Ka Uria okato woko ki i ot pa kabaka, kabaka ocwalo mot i kore. 9Ento Uria obuto i ŋet doggola pa kabaka kacel ki lutic pa laditte, en pe ocito i ode. 10Ka gitito pire bot Daudi, ni, "Uria pe ocito gire in ode," Daudi owaco bot Uria ni, "In pe ia ki ka wot ce? Ci piŋo pe koŋ icito wa i od i?" 11Uria ogamo dog Daudi ni, "Canduk pa Lubaŋa ki jo Icrael ki Juda gibedo i bolo kunnu, ki laditta Joab ki luticce ducu gibuto woko i tim, ka an aye dok acii i oda kuca ka cam ki ka mat ki ka bedo ki dakona? Macalo it ye makwo-ni, ki tipo komi tye makwo-ni, pe atwero tiyo lok macalo meno." 12Daudi owaco bot Uria ni, "Tin dok koŋ ibed kany, ci diki doŋ aweki icito." Omiyo Uria dok obedo i Jerucalem i nino meno, ki orwone bene. 13Daudi olwoŋe, ci ocamo ka omato i nyime, ci Daudi omiyo en omer woko. I dyewor meno en dok ocito obuto i kabutone kacel ki lutic pa laditte; pe ocito i ode.
14Daudi ocoyo waraga bot Joab odiko, ci omiyo bot Uria me atera. 15I waraga meno ocoyo ni, "Ket Uria anyim ka ma lweny gwa iye, ci wujer, wudwog cen ki ŋeye, wuweke kunnu, wek gicobe, oto woko." 16I kare ma Joab orumo gaŋ, otugi keto Uria ka ma en ŋeyo ni oteka lweny gitye iye. 17Jo ma i gaŋ meno gubino gulwenyo i kom Joab, ci lutic pa Daudi mogo ginekogi woko. Uria ma Lakit bene gineko woko. 18Joab ocwalo kwena otito bot Daudi gin ducu ma otimme i waŋ lweny. 19Joab ociko lakwena ma ocwalo kunnu kit man ni, "Ka doŋ ityeko tito bot kabaka lok ducu mutimme i waŋ lweny, 20ka ce kiniga omako kabaka ce openyi ni, 'Piŋo wunyiko cok wa i kom gaŋ ka lweny iye kunnu? Pe onoŋo wuŋeyo ni gibicelowu ki malo i wi cel? 21-Aŋa ma yam oneko Abimelek wod pa Jerubecet? Pe dako mo aye obayo lakidi rego madit ocele kwede ki malo i wi cel, omiyo en oto woko i Tebej? Piŋo wunyiko cok i kom cel?' Ka owaco kit man, ci in dok ibiwacce ni, 'Laticci Uria ma Lakit bene oto woko.' "
22Lakwena ocito, obino otito bot Daudi gin ducu ma Joab ocwale kwede. 23Lakwena otito bot Daudi ni, "Merok olwenyo i komwa magwa, gucorre i komwa i dye bar, ento wajerogi, wadwokogi cen wa i dog gaŋ. 24Ci wegi atero gucako celowa ki malo i wi cel, guneko luticci mogo woko; wa laticci Uria bene gineko woko." 25Daudi ogamo dog lakwena ni, "Ibiwaco bot Joab kit man ni, 'Pe ibed ka paro lok meno, pien pala lucwan neko dano tuŋŋi ki tuŋŋi. Wek mony olweny matek i kom gaŋ meno, ci imak woko, iret woko piny.' Ci ititte ni myero oka lake matek."
26Ka dako pa Uria owinyo ni gineko cware woko, ci ocako koko cware. 27Ka kwero cola otum, Daudi ocwalo kwena ci okelo Batceba i ode, odoko dakone, onywalo kwede latin laco. Ento gin ma Daudi otimo pe oyomo cwiny Rwot.


Nwoyo Cik 26:14
14Pe acamo gin mo i kom dul acel me apar i kare ma atye ka kwero cola, pe akobo gin mo ki i oda ma onoŋo koma ki keni, pe atyero mogo bot tipo pa lato mo; doŋ aworo dogi, in Rwot Lubaŋana, atyeko tiyo gin ducu kit ma yam icika kwede.


Wel 9
Kwero nino madit me Kato (Paska)
1-Rwot oloko ki Moses i tim Cinai i dwe mukwoŋo me mwaka me aryone ma onoŋo doŋ gua woko ki i lobo Ejipt kun wacce ni, 2"Jo Icrael myero gukwer nino madit me Kato i kare ma giciko. 3I nino dwe apar wiye aŋwen me dwe man otyeno, i kare ma giciko, en aye wubikwero iye; wubikwero kun wulubo cikke ducu ki lok ducu ma giciko i kome." 4Kit meno Moses ociko jo Icrael ni gukwer nino madit me Kato. 5Ci gukwero nino me Kato i dwe mukwono, i nino dwe apar wiye aŋwen, otyeno i tim Cinai; kit ducu ma yam Rwot ociko ki Moses, jo Icrael bene gutimo kit meno. 6Onoŋo tye jo mogo ma gudoko keni pi gudo kom dano muto, mumiyo pe gitwero kwero nino madit me Kato i nino meno. Gucito bot Moses ki Aron i nino meno; 7ci jo meno guwacce ni, "Wan doŋ wadoko keni pi gudo kom dano muto; piŋo gigenowa pe watyer gityer pa Rwot i kin jo Icrael i kare ma giciko?" 8Moses owaco botgi ni, "Koŋ wukur wek koŋ awiny gin ma Rwot biciko i komwu."
9Rwot owaco bot Moses ni. 10"Wac bot jo Icrael ni, Kadi bed ŋatti mo i kinwu, nyo i kin likwayowu, odoko keni pi gudo kom dano muto, nyo otiŋo wot mabor, en pud twero kwero Kato pa Rwot. 11Gibikwero i dwe me aryo, i nino dwe apar wiye aŋwen, otyeno; gibicamo iye mugati ma tobi pe iye ki dek mogo makec. 12-Pe gibiweko gin mo doŋ nio odiko, cogone mo pe gibituro; gibikwero kun gilubo cik ducu ma mako nino me Kato. 13Ento dano ma olony, ma pe ocito ka wot mo, ento dok oweko kwero nino madit me Kato, dano meno waŋe birwenyo woko ki i kin lutugi, pien onoŋo pe otyero gityer pa Rwot i kare ma giciko; dano meno balle bidok i wiye. 14Ka larok mo obedo i kinwu, ka en kwero Kato pa Rwot, en bitiyo kun lubo cik me nino me Kato ki gin ma giciko iye. Wubibedo ki cik acel pi labedo ki pi anywalli me lobo."
Pol i wi kema
(Nia 40.34-38)
15I kom nino ma giguro iye kema pa Lubaŋa, en aye pol obino, oboyo kom kema woko, en kema lok me caden; otyeno oumo wi kema ma nen macalo mac nio wa odiko. 16Ci obedo kwede kit meno jwijwi; pol umo wiye dyeceŋ, ki gin macalo mac umo dyewor. 17Ka ce pol owarre woko ki i kema, ci jo Icrael gicako wot anyim; i kabedo ka ma pol ocuŋ iye, jo Icrael giguro iye kemagi. 18Jo Icrael gicako wot pi cik pa Rwot, dok pi cik pa Rwot giguro kemagi; ka ce pol pud oumo wi kema pa Rwot, ci gin bene pud gibedo i gonygi. 19Ka pol omedde ki umo wi kema lwak nino mapol, jo Icrael bene gimedde ki gwoko cik ma mako tic pa Rwot kun pe gidak. 20I kare mukene pol umo wi kema pi nino mo manok, ci pi lubo cik pa Rwot gin bene gibedo i gony megi-nu kit meno; dok pi lubo cik pa Rwot miyo gidak. 21I kin mukene pol bedo cakke otyeno nio wa odiko; ka odiko pol owarre woko ki i wiye, ci gicako wot; nyo ka omedde ori pi nino acel ki dywor acel, kare ma pol owarre iye-ni, en aye gicako iye wot bene. 22Kadi bed ori i wiye pi nino aryo, nyo dwe acel, nyo pi kare mo malac, ka ce pol pud omedde ki umo wi kema, kun bedo kenyo, ci jo Icrael bene koŋ gibedo i gonygi kun pe gidak; ento ka owarre woko, ci gin bene gicako wot. 23Pi lubo cik pa Rwot miyo giguro kemagi, dok pi lubo cik pa Rwot miyo gidak, kun gigwokocik ma mako tic pa Rwot kit ma yam Rwot ociko ki i dog Moses.


Jabuli 37
Agikki pa jo maraco ki pa jo ma kitgi atir
1Pe myero ibed ka paro pi jo maraco;
pe ibed ki mone i kom jo ma gitiyo gin marac;
2pien gibitwo woko calo lum,
dok gibiner woko calo pot dek madyak.
3Gen Rwot, dok iti gin maber; bed i lobo ki kuc.
4Bed ki yomcwiny i Rwot,
ci en bimiyi gin ducu ma cwinyi mito.
5Mi kwoni bot Rwot; gen en, ci en bikonyi.
6En bikwanyo kop woko ki i wii miyo berri ryeny calo ceŋ,
doŋ loyo koppi bibedo calo ceŋ ma ryeny i cwiny dyeceŋ.
7Bed mot i nyim Rwot, dok idi cwinyi ikure.
Pe ipar pi ŋat ma tye ka lony oyotoyot,
kadi pi ŋat ma cobo yubbe me timo gin maraco.
8Pe iwek kiniga omaki, dok ibwot akemo obedi;
pe ibed ki par iye, pien tim ma kit meno kelo gin marac keken.
9Lutim maraco gibityekogi woko;
ento jo ma gigeno Rwot gibicamo lobo.
10Odoŋ kare manok, ci dano marac doŋ bibedo pe matwal;
kadi iŋi i kabedone maber, ibinoŋo ni en doŋ pe kunnu.
11-Ento jo mamwol aye gibicamo lobo;
gibibedo ki yomcwiny pi lonyo madwoŋ ma gibilimo.
12Dano marac piro lok i kom dano ma kite atir,
dok kayo lake i kome matek.
13Ento Rwot nyero dano marac anyera,
pien neno ni nino me ŋolo kop i kom dano marac doŋ tye ka bino.
14Jo maraco giwoto pala lucwangi dok gitelo atumgi,
me neko lucan kacel ki jo ma piny obwoyogi,
ki pi neko jo ma cwinygi atir.
15Pala lucwangi bicobo komgi kekengi,
ki atumgi bene gibituro woko.
16Gin mo manok ma dano ma kite atir tye kwede ber
kato lonyo madwoŋ ma jo maraco mapol gitye kwede.
17Twero ma jo maraco gitye kwede gibituro woko;
ento Rwot bigwokojo ma kitgi atir.
18Rwot gwoko jo ma lubo cikke; dok gipinygi biri nakanaka.
19Lewic pe bimakogi i kare me can, dok gibibedo ki cam madwoŋ i kare me kec.
20Ento jo maraco, ma gin lukwor pa Rwot,
gibito gitum woko macalo lum i olet dyaŋ,
gibiduny woko calo yito ma duny.
21Dano marac mako banya, ento pe twero culo waŋe,
ento dano ma kite atir lakica, miyo mere jami amiya noŋo.
22Jo ma Rwot omiyo gum botgi aye gibicamo lobo,
ento jo ma doŋ en ocenogi gibityekogi woko.
23Ka Rwot telo dano i kit kwo ma myero en obed kwede,
ci en moko dano ma kwone yomo cwinye.
24Kadi oyokke, ci pe bipoto piny aryeba ic,
pien Rwot tye jole woko ki ciŋe.
25Yam abedo latin, ento man doŋ adit;
pud peya aneno gibwoto dano ma kite atir,
kadi ki litinone bene pe aneno ka gilego kwon alega.
26En nino ducu ber, miyo jami amiya,
dok dano gimako banya bote,
ki litinone bene gidoko joma kelo gum bot dano.
27A woko ki i gin marac, iti gin maber,
ci ibibedo iri nakanaka.
28Rwot maro ŋolo kop atir;
pe bibwoto jo ma gigeno eno
En bigwoko jo ma kitgi atir matwal,
ento gibityeko litino pa jo maraco woko ducu.
29Jo ma kitgi atir gibicamo lobo,
dok gibibedo iye matwal.
30Dano ma kite atir loko lok me ryeko,
dok loko gin ma tye atir.
31En gwoko cik pa Lubaŋane i cwinye;
pe ŋak woko ento bedo ki kit maber kare ducu.
32Dano marac neno ŋat ma kite atir,
ci yenyo yo me neke woko.
33Ento Rwot pe bibwoto en ata i ciŋ lakworre,
nyo ni giŋol kop oloye ka gikelo en ka pido.
34Kur Rwot, dok ilub cikke,
en bimiyi twero me camo lobo;
ibineno bene ka gityeko jo marac woko.
35Aneno dano marac tye ka keto gero mukato kare,
kun tye ka doŋo medde ameda calo yat cedar me Lebanon.
36Lacen ka akato ki kenyo, anoŋo ni en doŋ pe matwal;
kadi bed ayenye, ento pe doŋ twero noŋŋe.
37Nen dano ma pe ki bal mo, dok inen dano ma cwinye atir;
dano ma kelo kuc Likwaye bedo tye.
38Ento jo ma lubalo gibityekogi woko liweŋ;
ki likwayo pa jo maraco bene gibijwerogi woko.
39Rwot aye ma laro jo ma kitgi atir;
en bene ma gwokogi i kare me can.
40Rwot konyogi, dok larogi ki bot jo maraco,
pien giriŋo gilaro bote.


1 Camuel 9
Caulo orwatte ki Camuel
1Yam tye dano mo ma Labenjamin ma nyiŋe Kic, wod pa Abiel, ma wod pa Jeror, wod pa Bekorat, wod pa Apia, ma Labenjamin, dano ma lalonyo. 2Onoŋo tye ki wode ma nyiŋe Caulo, awobi ma oputte ma mwonya, ma pe tye dano mo ma i kin jo Icrael ducu ma mwonya makato en; odoŋo mabor makato dano ducu cakke ki i wi gwoke dok kwede malo.
3I kare mo megi kana pa Kic won Caulo gurwenyo, ci Kic owaco bot wode Caulo ni, "Ter latic mo acel, ci wua wucit ka yenyo kana." 4Ka gukato guwok i lobo godi me Epraim, ci gubaro dye lobo Calica, pe gunoŋo komgi. Ka dok gukato guwok i lobo Caalim, ento pe onoŋo gitye kenyo, Ka dok gukato gubaro dye lobo Benjamin, ento pe gunonogi.
5Ka guo i lobo Jup, Caulo owaco bot latic ma onoŋo gitye kwede-ni ni, "Bin wadok cen, wek wora pe ocak paro piwa, kun weko paro pi kana." 6Ento en odok iye ni, "Nen, dano pa Lubaŋa tye i gaŋ man, en dano ma giworo; gin ducu ma en waco bedo me ada, Wek koŋ wacit kunnu; gwok en bitito botwa lok mo i kom wot ma watye iye-ni." 7Ento Caulo owaco bot laticce ni, "Ka wacito bote, wabiterre gin aŋo? Pien kwon doŋ otum woko ki i kicaawa, dok mot mo pe ma wabitero bot dano pa Lubaŋa ca." 8Laticce dok ogamo doge ni, "Nen kany, atye ki dul acel me aŋwen me cekel me ryal; abimiyo bot dano pa Lubaŋa wek onyut botwa yo," 9(I kare pa jo Icrael macon, ka dano mo yam ci to ka penyo dog Lubaŋa ci wacci, "Bin, wek wacit bot lanen-piny;" pien dano ma gilwoŋo ni lanebi i kare man, yam con gilwoŋo ni dano ma neno piny.) 10Ci Caulo owaco bot laticce ni, "Iwaco maber, Bin wek waciti." Kit meno gucako ci to i gaŋ ka ma yam dano pa Lubaŋa tye iye-ni.
11I kare ma giito kor got pi donyo i gaŋ ci gurwatte ki anyira ma gicito ka twomo pii, ci gupenyogi ni, "Lanenpiny tye kany?" 12Gugamo ni, "En tye. Nen, tye i nyimwa ca, Wurune oyot; pud obino i gaŋ kombeddi, pien tin dano tye ka tyero gityer i kabedo me woro Lubaŋa ma tye i wi got. 13Ka wucito, wudonyo i gaŋ, ci wunoŋo kome cut, ma noŋo peya ocito ka cam i wi got. Pien dano peya gibicam ka en peya obino, nio ka en olego gum i kom gitum; ka doŋ jo ma gilwoŋogi gicako cam. Wun doŋ wuciti, ci wubirwatte kwede oyotoyot." 14Kit meno gumedde ki ito malo wa i gaŋ, Ka gitye ka donyo i gaŋ, ci guneno Camuel; tye ka bino tun botgi kun onoŋo obecito i kabedo ma i wi got-ti.
15Onoŋo Rwot onyuto lok bot Camuel ma pud onoŋo Caulo odon ki nino acel me bino bote kun wacci, 16"Diki ka onyoo abicwalo boti dano mo ma oa ki i lobo pa jo Benjamin, ci ibiwiro en ki moo wek obed laker ma loyo jona Icrael. En bilaro jona ki i ciŋ jo Piliciti; pien atyeko neno aroma pa jona, kokogi doŋ oo bota." 17Ka Camuel oneno Caulo, Rwot otito bote ni, "Man aye dano ma onoŋo atitti pire-ni. En aye biloyo lwakka." 18Ka Caulo doŋ oo cok bot Camuel i dog gaŋ, openye ni, "Titta ba, ot pa lanenpiny tye kwene?" 19Camuel ogamo ni, "An aye lanen-piny. Cit itel nyima nio i kabedo me woro Lubaŋa ma i wi got, pien ibicam kweda kacel tin, ka odiko abiweki icito, dok abititti lok ducu ma tye i cwinyi. 20Lok i kom kana ma gurwenyo okato nino adek-ki, pe cwinyi obed ka paro pigi, pien gityeko noŋogi. Gin ma pire mit i Icrael-li ducu pa aŋa? Pe gin ducu meri? Gin ducu pe me ot pa woru?" 21Caulo ogamo ni, "An gira Labenjamin, ma kakawa tidi twatwal i kin jo Icrael. Doggolawa onyoŋo anyoŋa ki i kin doggola ducu pa jo Benjamin. Ci piŋo ilokka lok ma rom meno?"
22Camuel otero Caulo ki laticce, okelogi i kicika, ka omiyogi kabedo me dito makato jo ma gilwoŋogi ducu, ma giromo jo pyeradek. 23Ci Camuel owacobot latedo ni, "Kel wan pok ma nanen amini, kun aciki ni iket pat-ti." 24Latedo okwanyo em ki bam, aciba i nyim Caulo, ci Camuel owaco bot Caulo ni, "Nen, gin ma gikano piri gityeko cibone i nyimi. Cam; pien onoŋo gikano piri nio wa i kare ma giciko, wek icam kacel ki welo."
Kit meno Caulo ocamo kacel ki Camuel i nino-nu. 25Ka doŋ gulor gudwogo piny ki i kabedo ma i wi got, ci gucito i gaŋ. Gipeto kabuto pa Caulo malo i wi at, ci obuto piny, onino wako. 26Kate piny oyabbe, Cainuel olwoŋo Caulo ma onoŋo pud tye malo i wi at kun wacci, "A malo, wek doŋ alwoki, iciti." Caulo aa malo, ci en ki Camuel gucito i yo gin aryo.
Camuel owiro Caulo me bedo kabaka
27Ka onoŋo gitye ka lor piny, ma doŋ guo i agikki gaŋ, Camuel owaco bot Caulo ni, "Wac ki laticci ni okat ocit i nyimwa, Ka doŋ okato anyim, ci icuŋ kany manok, wek amiyi iŋe lok pa Lubaŋa."


Ejira 1
Ciro otito lok
(2 Tek 36.22-23)
1-I mwaka mukwoŋo me loc pa Ciro kabaka me Percia, wek lok pa Rwot ma yam oloko ki i dog Jeremia ocobbe kakare, cutcut Rwot otugo cwiny Ciro kabaka me Percia omiyo en otito lok oromo i lobo ma i te kerre ducu. En ocoyo lok man bene ki waraga ni, 2-"Ciro kabaka me Percia owaco kuman ni, Rwot, ma en Lubaŋa me polo, otyeko miyo ker ducu ma i wi lobo i ciŋa, dok ocika ni ager ot pire i Jerucalem ma tye i Juda. 3Bot ŋat mo keken ma i kinwu ma i kom lwakke ducu awaco ni, Lubaŋane myero obed kwede. Wek en oa ocit i Jerucalem, ma tye i Juda, ka gero ot pa Rwot, Lubaŋa pa Icrael, en Lubaŋa ma gaŋ kalle Jerucalem. 4Pienno dano acel acel ma pud odoŋ i kabedo mo ma en bedo iye, wek jo ma i kabedo meno gumiye kony me ryal ki jabu, kacel ki jami-gu ki lim makwo, kun gimedo i kom gityer ma igi opwoyo ma gimiyo pi ot pa Lubaŋa ma tye i Jerucalem."
Jo ma giterogi i opii gudwogo cen i Jerucalem
5Ludito ma giloyo dog odi pa kwarogi ma tye i kaka pa Juda ki Benjamin, kacel ki ajwagi ki Lulevi ma Lubaŋa otugo cwinygi, gucako yubbe me cito ka gero ot pa Rwot ma tye Jerucalem odoco. 6Jo ducu murumogi gumiyogi kony me jami me ryal, jabu, ki lwak jami mapatpat, kacel ki lim makwo-gu, ki mot ma welgi doŋo, medo i kom lim ducu ma dano gutyero ma cwinygi opwoyo me miyone. 7Kabaka Ciro bene okwanyo jami ma yam gitiyo kwedgi i ot pa Rwot woko ma yam Nebukadnejar oyako ki i Jerucalem ci otero oketo i ot jok pa lwak lubaŋane. 8Ciro kaba ka me Percia okelogi ci omiyogi i cin Mitredat ma lakan lim, en ma okwano lwak jami meno ducu i nyim Cecbajar ma en rwot me Juda. 9Wel jami onoŋo yam tye kit man: Becen me jabu alip acel, becen me ryal alip acel, ata bo weer me waŋo odok eceta pyeraryo wiye aboŋwen, 10atabo me jabu pyeradek, atabo me ryal alip aryo ki miya aŋwen ki apar, ki jami mukene alip acel; 11jami me jabu ki me ryal ducu oromo alip abic ki miya aŋwen ki pyerabicel wiye aboŋwen, Jami magi ducu Cecbajar odwokogi i Jerucalem i kare ma jo ma yam giterogi i opii i Babilon gidwokogi kwede cen i Jerucalem.


Nwoyo Cik 23
Dano ma gigeŋogi bedo i cokke pa jo pa Lubaŋa
1"Dano ma gidino mane nyo ma giŋolo kome me co woko pe bidonyo i cokke pa Rwot.
2"Latin luk pe bidonyo i cokke pa Rwot; kadi wa likwaye me aparre acel mo pe bidonyo i cokke pa Rwot.
3-"Dano mo pa jo Ammon nyo pa jo Moab pe bidonyo i cokke pa Rwot; kadi wa likwayogi me aparre ŋat acel mo ki i komgi pe bidonyo i cokke pa Rwot matwal, 4-pien gin yam gukwero jolowu ki kwon ki pii i kare ma wua woko ki i Ejipt, dok bene yam gukelo Balaam wod pa Beor ki i Petor ma i Mecopotamia ci guwilo ki lim wek ocenwu. 5-Ento Rwot Lubaŋawu pe owinyo dog Balaam; oloko lok me cenowu odoko me kelo gum i komwu, pien Rwot Labaŋawu onoŋo marowu. 6Pe wutim gin mo ma kelligi kuc ki berbedo matwal, pi kare me kwo mewu ducu.
7"Pe ii okwer Laedom mo, pien en omeru. Pe ii okwer Laejipt mo, pien yam in labedo i lobone. 8Litinogi ma giliywalo ma likwayogi me adekke gitwero donyo i cokke pa Rwot.
9"Ka wucito ka lweny ki lumerokwu, ma pud wutye i gony, myero wugwokke i kom gin maraco ducu.
10"Ka tye laco mo i kinwu ma odoko keni pi gin ma otimme bote dyewor, ci en bicito woko i ne gony, bedo kunnu. 11Ento ka piny oyuto bilwoko kome ki pii, ci ka ceŋ opoto en twero dwogo i gony.
12"Wubiyubo kabedo mo woko i ŋe gony ka ma wubicito ka konnye iye. 13Wubed ki tir i kin jami lwenywu; ci ka inyoŋo ka konnye ibikwinyo bur ki tir-ru, ka ilokke iumo wi coronni woko. 14Pien Rwot Lubaŋawu woto limo dye gonywu pi larowu ki pi ryemo lumerokwu woko ki i nyimwu, mumiyo dye gonywu myero obed maleŋ wek en pe onen gin mo ma keni ci miyo en lokke wekowu woko.
Cik mapatpat
15"Pe ibidwoko opii mo bot rwode ka ce en oriŋo rwode olaro boti. 16En bibedo i kinwu i kabedo mo ma en oyero ki i kin gaŋiwu, ka ma iye mito; pe wubiune.
17-"Kit me timo kwele me woro jogi obed peke i kin anyira Icrael, dok kit me timo kwele ki awobe mukene pi woro jogi obed peke ki i kin awobe Icrael. 18Pe wubikelo lim ma ginoŋo pi tim kwele nyo pi tim caro macalo gwok i ot pa Rwot Lubaŋawu macalo cul me cobo kwoŋwu mo; pien gin ducu jami me kipyeda i nyim Rwot Lubaŋawu.
19-"Pe ibimiyo omeru ma dano me Icrael mako banya boti me ciliŋ nyo me cam pi limo magoba, kadi banya me gin mo ma kelo magoba. 20Itwero mako magoba i kom banya ma imiyo bot dano me rok mukene, ento pe i kom banya ma imiyo bot omeru ma Laicrael. Ka ilubo cik man ci miyo Rwot Lubaŋawu bimiyi gum i kom gin ducu ma ibitiyo i lobo ma doŋ wucok donyo iye me camone-ni.
21-"Ka ikwoŋo kwoŋ mo bot Rwot Lubaŋani, pe ibed ka galle ki cobone; pien Rwot Lubaŋawu bipenyi pire ada, ci bibedo bal boti ka pe iculo. 22Ka pe ikwoŋo kwoŋ, bal mo pe boti. 23Ento tekke imine ka kwoŋo kwoŋ mo bot Rwot Lubaŋawu, myero igwokke mada ka cobo lok ma okatti ki i dogi.
24"Ka iwok ki i dye poto olok pa lawoti, itwero camo nyige mabup macalo imito, ento pe ibipiko mogo i kicaani. 25Dok ka iwok ki i poto pa lawoti ma kal Ocuŋ iye, itwero jako wite ki ciŋi, ento pe ibiketo pala kac i ŋut kal mucuŋ i poto pa lawoti.


Jeremia 4
Dano myero gugut woko
1"Ka ce wudwogo cen bota,
wun jo Icrael, man Rwot ma owaco,
myero wudwog giwu.
Ka ce wukwanyo gin me kwerwu woko ducu ki i nyima,
ma pe doŋ wu biŋak woko aye,
2dok bene ka ce wukwoŋo kwoŋ ni,
'Kit macalo Rwot tye kwe-ni,'
myero wukwoŋ i ada,
kun wulubo ŋolo kop atir,
dok bene ki leŋcwiny,
ci lurok ducu gibilego Rwot wek oony gum mere i komgi,
doŋ gibibedo ka miye deyo."
3-Rwot owaco kuman bot jo Juda ki
bot jo ma gibedo i Jerucalem ni,
"Wucer poto botwu woko maber,
pe wuco kit kodi mo i kin okuto.
4Wun doŋ myero wulirre woko pi tiyo tic pa Rwot,
wulirre i cwinywu,
wun jo Juda kacel ki jo ma wubedo i Jerucalem;
wek akemona pe okatti woko ma lyel macalo mac,
ma biwaŋo piny woko ma ŋat mo pe romo nekone,
pi gin marac ma onoŋo wutimo."
Gibimonyo Juda
5Wutit lok man i Juda, kun wutuco
pire bene i Jerucalem, ma wuwacci,
"Wukut tum wek kokone orom i lobo woko ducu;
wudaŋŋe matek kunwuwacci,
'Wucokke kacel wek wacitu
i gaŋi me cel gogo-gu!'
6Wutiŋ benderawu malo wukem Cion,
wuriŋ woko wular komwu, pe wubedi,
pien amito kelo gin marac ki yo tuŋ acam,
ki to-piny madit mada ma neko danotyeko wako.
7Labwor doŋ okatti woko ki i buŋa muculle likuŋ,
lanek rok ducu doŋ okatti woko;
oa woko ki i kabedone
wek ebal lobowu woko odoŋ obur;
gaŋiwu ducu doŋ bidoko wi obur laboŋo dano mo ma bedo i igi.
8Pi man wutwe boŋo cola i pyerwu, wukum kun wukok;
pien kiniga mager pa Rwot
pe olokke oa woko ki i komwa."
9Rwot owacci,
"I nino meno tekcwiny pa luker ki pa rwodi bitum woko; ajwagi bibaŋŋe woko, ki lunebi bene gibiuro matek." 10Cutcut agamo awacci, "Aya, Rwot Lubaŋa, adada in doŋ ibwolo lwak man ki jo Jerucalem marac mada, kun iwacci, 'Wubibedo maber ki kuc'; kun doŋ onoŋo imiyo ginekogi woko ki pala lucwan."
11I kare meno gibiwaco bot lwak man ki bot jo Jerucalem ni, "Yamo malyet oa ki i wi cere ma yadi pe iye ma tye i tim aroo, kun kodo dok kwede yo tuŋ bot lwakka, pe pi pyetogi macalo kal wek gubed maleŋ; 12yamo ma acwalo-ni ger mupoŋ mada, ma pe doŋ romo pyetogi apyeta wek gubed maleŋ, An aye kombeddi ma atye ka lok pi ŋolo kop i komgi."
13Nen, tye ka bino calo pol,
gadigadi lwennye ducu gibedo calo yamo lapiru;
aguragurane gidwir giloyo ocur woko.
Can i wiwa, pien doŋ wato watum woko matwal!
14Wun jo Jerucalem, myero wulwok cwinywu woko i timo tim maraco,
wek wularre.
Tamwu maraco-gu bibedo mono i cwinywu
pi kare ma rom mene?
15Dwan dano winnye kun a ki i Dan
ma tito ki i wi got Epraim pi gin marac ma bitimme.
16Tit lok man bot rok ducu, ni en tye ka bino;
tit ki Jerucalem bene ni.
"Mony ma rumo gaŋ bino kun gia ki i lobo mabor;
gidaŋŋe ki woo mapol i kom gaŋi me Juda.
17Gurumo Juda woko dyere calo lukur poto ma gurumo poto woko litit,
pien onoŋo Juda ojemo woko i koma,
man Rwot kikome ma owaco.
18Kitwu ki gin ma wutimo ducu aye okelo can man i komwu.
Man aye kipwolawu, can makec bene atika;
can man oton wa i cwinywu kikome."
Jeremia cwinye cwer pi jone
19Arem doŋ omaka woko, omaka woko do!
Arem doŋ wano koma adada.
Oii, mil wa i pal cwinya kikome!
Adunona tye ka gone atata matek lirimrim;
pe atwero liŋ wacel;
pien abedo ka winyo koko tum ma gikuto,
pi oduru me lweny.
20Can madit poto dodde i kom can madit wadi,
lobo ducu doŋ gibalo woko, piny odoŋ obur.
Gijwero kemana woko oyotoyot mada,
gimuko kicikana woko bene pi dakika manok keken.
21Abibedo ka neno bendera pi kare marom mene,
kun abedo ka winyo koko tum?
22"Pien jona-gu gin lumiŋ, pe giŋeya;
gin litino ma wigi odiŋ,
pe gitye ki kit niaŋ mo.
Giryek megi i tiyo gin marac keken,
ento pe giŋeyo tiyo gin maber."
Can ma bipoto i lobo Juda
23Ka aneno lobo, ci aneno oballe woko odoko obur,
laboŋo gin mo ma odon iye;
ki malo i polo kuca,
lakalatwe ki dwe bene pe giryeny.
24Aneno wi godi, ci aneno gitye ka yeŋŋe ayeŋa ni yegeyege,
cere-gu noŋo tye ka wirre liwir ma gigwennye agweriya.
25Aneno ci anoao dano mo pe kunnu,
winyo me polo ducu gutuk gucito woko.
26Aneno piny,
ci anoŋo ni lobo ma yam ceko cam twatwal-li doŋ odoko tim aroo,
gaŋi ma i iye ducu doŋ gibalo
woko gudoko obur
nyim Rwot ma onoŋo kiniga mager omako-ni.
27Pien Rwot onoŋo owaco kuman ni, "Lobo man ducu bidoko obur; ento pe abityekone woko liweŋ.
28Lobo bikumo pi lok man,
ki polo bene bicido woko macol licuc.
Pien doŋ atyeko tito ka maleŋ gin ma onoŋo ayubbe me timone;
kica pe bimaka wacel, dok bene pe abiloko tamma."
29Jo ma i gaŋ ducu guriŋo woko
pi woo pa wegi aguragura ki wegi atero;
gudonyo woko i buŋa macol,
gucito wa i kin got-gu;
gaŋi ducu doŋ gibwoto woko,
dano mo pe ma bedo i igi.
30In gaŋ ma doŋ idoko wi obur-ri,
piŋo iruko boŋo makwar?
Piŋo kono idero komi ki gin me deyo ma obedo jabu jabu,
kun iwiro waŋi woko ki raŋi wek onen maber makato?
Iyelle noŋo me deyo komi ni onen maber.
Pacogi-gu ducu gicayi acaya;
giyenyo yo me neki woko.
31Awinyo koko mo ma cal ki koko pa dako ma tye ka rem ki nywal,
ma tye ki arem madwoŋ calo dako ma pud nywalo latin kayone anywala,
Ci on tye ka koko kun kwitte pi noŋo yweyo,
kun ryeyo ciŋe woko ma wacci,
"Can i wiya gira! Awille woko i nyim lunek dano."


Nwoyo Cik 14:23
23Dok wubicamo dul acel me apar me kalwu ki i nyim Rwot Lubaŋawu i kabedo ka ma en biyero ci keto nyiŋe bedo iye, ki dul acel me apar me koŋo vinowu ki moowu, ki litino kayo pa dyaŋiwu ki pa romi ki dyegiwu; wek wupwony lworo Rwot Lubaŋawu jwijwi.


Jeremia 51:27
27"Wugur bendera ocuŋ i ŋom pi lweny! Wukut tum wek rok ducu guwiny! Doŋ wulwoŋ rok woko ducu pi lweny i kom Babilon! Wuwac ki ker magi, Ararat, Mini, ki Acikenaj, gubin gulweny i kome. Wuket ladit ma loyo wi mony ducu me lweny i kome. Wukel aguragura-gu mapol calo lwak bonyo ma corre.


Jabuli 77
Kweyo cwiny i kare me can
1Akok matek bot Lubaŋa,
akok bote, matek, ci en winyo kokona.
2Ayenyo Rwot i kare ma atye ki can;
i dyewor ataŋo ciŋa bote kun alego ma pe aol;
ento meno ducu mwa, cwinya pe romokwe.
3Aparo pi Lubaŋa kun acur; alwodo lok,
dok cwinya oballe woko.
4Pe imiyo nino mako waŋa:
atye ki par mapol twatwal omiyo pe atwero loko
5Abedo ka tamo pi kare macon,
dok apo i kom lwak mwaka ducu ma okato.
6Abedo ka tamo lam matut ki i cwinya i dyewor;
alwodo lok dok apennye kekena ki i cwinya ni,
7"Rwot mono bikwerowa woko matwal?
Cwinye doki pe bibedo yom ikomwa?
8En doŋ pe marowa ki mar mere ma pe lokke-ni?
Cikkene ducu mono doŋ ogik woko pi kare ducu?
9Lubaŋa mono doŋ wiye owil woko pi nyuto kicane i kom dano?
En doŋ mono pe romo timo kica,
pi kiniga ma omake?"
10Dok awacci, "Gin ma cwero cwinya makato ducu en ene ni,
twero pa en ŋat Mamalo Twal-li doŋ olokke woko."
11Abipo, Rwot, abipo i kom ticci madit ma itiyo;
ada, abipo i kom ticci ducu me aura ma yam itiyo i kare macon.
12Abibedo ka tamo pi gin ducu ma doŋ itimo,
dok abilwodo lok i kom ticci madito ducu ma yam itiyo.
13Kit gin ducu ma itiyo leŋ, ai Lubaŋa!
Pe tye kit lubaŋa mo madit calo in!
14In keken aye Lubaŋa ma tiyo taŋo me aura;
dok inyuto tekki i kin lwak me rok ducu.
15Yam ikoko lwakki ki i can pi tweroni,
gin likwayo pa Yakobo ki Yucepu.
16Ka pii me nam oneni, ci obedo ki lworo, ai Lubaŋa,
ka oneni obedo ki lworo adada, dok nam matut ducu oyeŋŋe.
17Kot oa ki i pol ocwer i lobo; piny omor ki i pol matek,
ci lutkot owil i kabedo ducu.
18Dwani omor owinnye wa i yamo lapiru mager;
lutkotti bene omeny ocaro lobo woko ducu;
lobo oyeŋŋe ki jo ma bedo iye ducu komgi omyel.
19Iwoto ikato ki i dye nam,
iŋolo ki i dye nam madoŋo matut; ento ojwe tyeni pe omedo ki nen. 20Itelo wi lwakki macalo lakwat romi,
kun imiyo Moses ki Aron me gwokogi.


Jeremia 51:37
37Babilon doŋ bidoko odur ma obakke lipim i wi obur ka ma too me tim gibedo iye. Bibedo kabedo marac ma miyo lworo, ŋat mo pe ma bibedo kunnu wacel, doŋ jo ducu ma gibinene gibijwat mada i kom kabedo man ma odoŋ nono laboŋo ŋat mo ma bedo iye-ni.


Icaya 11
Lakwaro Yece biloyo loc ki kit ma atir
1-Yat manyen bilot kun tuc ki i kom ajut pa Yece,
jaŋe bituc ki i lwite ci doŋo.
2Cwiny pa Rwot bibedo i-kome,
cwiny me ryeko ki me niaŋ,
cwiny me poro lok ki me tek,
cwiny me ŋec ki me lworo Rwot.
3Cwinye bibedo yom i lworo Rwot.
En pe biŋolo kop pi gin ma en neno anena ki waŋe,
nyo kadi ki ŋolo kop pi lok ma en winyo awinya ki ite;
4-ento en biŋolo kop pa lucan atir,
dok biŋolo kop atir pi jo mamwol me lobo.
En bigoyo lobo ki odoo me doge,
bineko jo maraco woko ki alur me yweyo me doge,
5-Del me tweyo pyere aye bibedo kit ma atir,
ki kite ma genne-ni aye bibedo del me tweyo iye.
6-Orudi bibedo kacel ki latin romo,
kwac ki latin dyel bene gi bi buto piny kacel,
roya ki labwor gibidoŋo kacel,
latin matidi aye ma bitelogi.
7Dyaŋ ki ŋuu mager gibicam kacel,
litinogi bene gibibuto piny kacel;
labwor bicamo lum calo twon.
8Latin ma dot bituko i dog ot twol,
latin ma pud gikwanyo doge akwanya ki i dog cak,
birwako ciŋe i ot twol ororo,
9-Tim mo marac me nek nyo me keto ret i kom dano,
pe binen i wi gotta maleŋ,
pien lobo ducu bipoŋ ki ŋec pa Rwot,
macalo pii ma poŋ i nam,
Jo ma gudog gibidwogo cen ki deyo
10-I nino meno lakwar Yece bicuŋ calo bendera ma rok mapol twero nenone; lurok ducu gibipenyo tam ki bote, ka ma en bedo iye bibedo kabedo me deyo.
11I nino meno Rwot bimedde ki ryeyo ciŋe pi tyen me aryo me kwanyo jone ma gudoŋ i Aciria, i Ejipt, ki i Etiopia, ki i Elam, ki i Cinar, ki i Kamat, ki i dog nam.
12En bitiŋo benderane malo pi lurok,
ka doŋ coko jo Icrael ma giryemogi-ni;
bicoko jo Juda ma onoŋo yamguket woko ata gurogi kacel,
cokogi ki i twok lobo aŋwen ducu.
13Nyeko pa Epraim i kom Juda bigik woko,
jo ma giuno jo Juda gibimiyo girwenyo woko matwal;
Epraim pe bibedo ki nyeko i kom Juda,
Juda bene pe bibedo ka uno Epraim.
14Gibimwomme giriŋo piny i kor got pa jo Piliciti ki tun potoceŋ,
gibiribbe kacel giyako jo ma tye tuŋ wokceŋ.
Gibilweny i kom jo Edom ki Moab,
jo Ammon bibedo i te locgi,
15-Rwot bimiyo pii ma i jaŋ nam me Ejipt two woko liweŋ,
biyeŋo ciŋe i wi kulu Euprate,
bigoyo miyo pokke woko doko kulu abiro,
dano biŋolo iye kun gin mo pe ma dyako wargi.
16Yo gudo ma a i Aciria doŋ bibedo tye,
pi jone ma gudoŋ,
kit macalo yam otimme kwede pi jo Icrael
i kare ma gia ki i lobo Ejipt.


Nia 36
1"Bejalel ki Okoliab ki jo ducu ma kwiri i tic, ma Rwot oketo kwiri me tic i igi, ki niaŋ matut, me ŋeyo ki me tiyo tic ducu me tic i kabedo maleŋ, gibitiyo kun gilubo kit ducu ma yam Rwot ociko."
Dano gutyero mot madwoŋ
2Moses olwoŋo Bejalel ki Okoliab ki jo ducu ma kwiri i tic, ma Rwot onoŋo oketo kwiri me tic i igi, dano ducu ma cwinygi olyetto pi bino ka tic; 3ci gugamo ki bot Moses mot ducu ma jo Icrael gutyero pi tic i kom kabedo maleŋ, Pud onoŋo gimedde ameda ki kelo gityer ma igi opwoyo odiko odiko. 4Pien lukwiri tic ducu ma gitiyo kwa tic mo ma i kom kabedo maleŋ gubino, kun ŋat acel acel oa ki i dog tic ma en tiyo, 5ci guwaco bot Moses ni, "Dano doŋ gukelo madwoŋ mukato ma yam mitte pi tic ma Rwot ocikowa ni wati." 6Kit meno omiyo Moses ocwalo cik, lokke gitito oromo i gony ducu ni, "Pe dok laco mo kadi dako mo otim gin mo me gityer pi kabedo maleŋ." Ci gijuko dano pe dok gukelo; 7pien jami ma gukelo onoŋo doŋ oromo tiyo tic ducu, ki makato bene.
Tiyo kema
(Nia 26.1-37)
8Jo ducu ma kwiri i tic ma yam gitye i kin lutic gutiyo kema ki boŋo cuka apar, ma gitiyogi ki boŋo camanini ma giwiyo maberre, ki uci ma bulu ki ma lamar lamar ki makwar, kun gicweyo iye cal lukerubi ma gitiyogi ki diro. 9Bor boŋo cuka acel acel onoŋo oromo yadi apar wiye aŋwen, ki lacce romo yadi aryo; boŋo cuka ducu gubedo marom.
10Oribo boŋo cuka abic kacel, ki abic mu kene bene oribo kacel kit meno. 11Ci okwoyo waŋ jarara ma bulu i dog boŋo cuka me dul mukwoŋo mugikoni, ka dok okwoyo waŋ jarara i dog boŋo cuka me dul me aryone mugiko-ni, ma rom ki wadi. 12Okwoyo waŋ jarara pyerabic i dog boŋo cuka acel, ki waŋ jarara pyerabic i dog boŋo cuka me aryone, kun waŋ jarara kemo wadi. 13Dok otiyo jarara gol me jabu pyerabic, ci oribo dog boŋo cuka ki jarara gol-li; ci kema obedo mukubbe kacel likiŋ.
14Dok otiyo boŋo cuka me yer dyegi bene me laum wi kema; otimo cuka apar wiye acel. 15Bor pa cuka acel acel romo yadi apar wiye abic, lac pa cuka acel acel romo yadi aryo; boŋo cuka apar wiye acel-li ducu girom. 16Oribo cuka abic kacel pat kengi, ki cuka abicel bene kacel pat kengi. 17Okwoyo waŋ jarara pyerabic i dog cuka me dul mukwoŋo mugiko-ni, dok okwoyo jarara pyerabic me dul mukene mugikoni. 18Otiyo jarara gol me mola pyerabic me ribo dog kema kacel, wek obed mukubbe kacel likiŋ. 19Dok okwoyo laa nyogi romi ma ginyoŋo, ki laa dyegi, me umo wi kema.
20Dok otiyo guti me bao yat lalwii, ma ocuŋ atir pi kema. 21Bor pa guti obedo futi apar wiye abic, ki lacce futi aryo, i kom guti acel acel. 22Guti acel acel obedo ki tyene aryo me kubogi kacel; otiyo guti me kema ducu kit meno. 23Otiyo guti me kema kit man: guti pyeraryo i tuŋ acuc. 24Ka dok otiyo tedi tere me ryal ma romo pyeraŋwen me kubo iye guti pyeraryo-nu; tedi tere aryo aryo pi guti acel acel, pi tyene aryo. 25Ka dok pi kema tuŋ me aryone, ma tuŋ acam, otiyo guti pyeraryo 26ki tedi tere me ryal ma romo pyeraŋwen, tedi tere aryo aryo pi guti acel acel. 27Ki pi ne kema, ma tuŋ porocen, en otiyo guti abicel. 28Ka dok otiyo guti aryo me twok kema ma i ŋeye. 29Gipoko kingi ki tuŋ piny, ento giribo doggi ki tuŋ wigi malo i kom agit mukwoŋo; otiyo aryo ma kit meno pi twoke aryo. 30Yam tye guti aboro ki tedi tergi me ryal; tedi tergi obedo apar wiye abicel; i te guti acel acel bedo iye tedi tere aryo.
31Otiyo rii me bao yat lalwii abic pi guti me kema tuŋ cel, 32ki rii bao abic pi guti me kema tuŋ cel, ki rii bao abic pi guti me kema me ŋeye tuŋ potoceŋ. 33Ka dok otiyo rii bao ma i dyere ma oa ki i agikki tuŋ cel nio wa i agikki tuŋ cel ma oŋolo kor guti ari. 34Ci omwono kom guti woko ki jabu, ka otiyo agit me jabu me rwako bao iye; ki rii bao bene omwono komgi woko ki jabu.
35Ka dok otiyo boŋo kicika me uci ma bulu ki ma lamar lamar ki makwar, ki boŋo camanini ma giwiyo maberre; otiyo ma gicweyo iye lukerubi ki tic me diro. 36Otiyo pire wir aŋwen me bao yat lalwii, ci omwono komgi woko ki jabu; golgi obedo me jabu, ci oliyo tedi tergi me ryal aŋwen. 37Dok onyo boŋo cuka me laum doggola me kema ki uci ma bu lu ki lamar lamar ki makwar, ki boŋo camanini ma giwiyo maberre, ma gidero maber. 38Dok otiyo wirre abic, ki golgi, Omwono wigi woko, ki otacgi bedo me jabu, ento tedi tergi abic obedo me mola.


Ejira 3:12
12Ento lwak jo mapol ki i kin ajwagi ki Lulevi ki ludito ma giloyo dog odi pa kwarogi, jo muteggi ma yam guneno ot pa Rwot mukwono ca, gukok matek ki dwan maloŋo i kare ma guneno ka gitye ka keto guti me te ot man, kadi ka jo mapol onoŋo gubedo ka daŋŋe ki yomcwiny;


2 Camuel 20
Ceba ojemo i kom Daudi
1-I kare meno onoŋo tye dano mo marac mada ma nyiŋe Ceba wod pa Bikri ma Labenjamin. Ocako kuto kum kun wacci,
"Wan pe watye ki waŋ pokwa mo i kom Daudi,
pe watye ki dul mo i kom latin pa Yece;
Wun jo Icrael, dano acel acel odok i kemane!"
2Kit meno jo Icrael gutwarre wo ko guweko Daudi, gucako lu bo kor Ceba wod pa Bikri. Ento jo Juda gubedo ka lubo kor kabakagi ma cwinygi omoko i kome, cakke ki i Jordan o kwede i Jerucalem.
3-Ka Daudi oo i ode ma i Jerucalem, okwanyo mon aŋeca apar ma onoŋo owekogi ka gwoko ode-ni, ci oketogi i ot ma gigwokogi iye kun en miyo cam botgi, ento pe omedo ki bedo kwedgi. Kit meno giloro wigi woko i ot nio wa i ka togi, kun gibedo macalo mon-to.
4Kabaka dok owaco bot Amaca ni, "Cilwoŋ jo ma i Juda ducu gubin bota i kin nino adek-ki, in kikomi bene ibed tye kany." 5Amaca ocito ka lwoŋo jo ma i Juda, ento odikke okato nino ma giciko-ni woko. 6Daudi owaco bot Abicai ni, "Ceba wod pa Bikri bitimowa marac twatwal makato Abcalom. Cit ki danona wutugi ryemo kore, wek pe oma gaŋi mogo ma gicelo ki gogo, miyo bikelowa ayela." 7Jo ma gulubo kor Abicai obedo Joab ki jo Keret ki jo Pelet, ki twoni oteka lweny ducu. Gucito gua ki i Jerucalem pi ryemo kor Ceba wod pa Bikri. 8Ka doŋ guo i got mo madit ma i Gibeon, ci Amaca otuc i komgi. Onoŋo Joab orukke ki boŋo me askari, kun otweyo del pala lucwan i pyere, ma orwako pala lucwan i akurane. Ka en ocito anyim, ci pala opoto piny. 9Joab openyo Amaca ni, "It ye maber bo, omera?" Ka Joab omako yer tik Amaca ki ciŋe malacuc ka omoto kun noto leme. 10Ento Amaca pe oneno kom pala ma tye i ciŋ Joab. Joab ocobo iye, cin iye ocako wukke piny; pe dok onwoyo cobone tyen me aryo, ci oto woko.
Ci Joab ki ominne Abicai guryemo kor Ceba wod pa Bikri. 11Dano pa Joab mo ocuŋ ka ŋet Amaca ci owacci, "Ŋat ma cwinye omaro Joab, ki ma cwinye tye i kom Daudi, olub kor Joab." 12Amaca obuto kun pwodde ŋenne kwede piny i remone i ŋet gudo. Tek dano mo oo kenyo, ka oneno, ci koŋ cuŋ. Ka dano pa Joab oneno lwak ducu koŋ gicuŋ, ci obino otiŋo Amaca woko ki i gudo otero i lum, ci obolo boŋo mo i kome. 13Ka doŋ gikwanyo kome woko ki i gudo lwak gucako mol gilubo kor Joab pi ryemo kor Ceba wod pa Bikri.
14Ceba ocito kun baro kin kaka ducu ma i Icrael nio wa i Abel ma i ŋet Betmaaka; ci jo Bikri ducu gucokke, gulubo tamme. 15Ci jo ducu ma gulubo kor Joab gucito gurumo gaŋ ma Ceba tye iye, en Abel ma i ŋet Bet-maaka. Gucako toro cel lobo orumo gaŋ woko, cel meno gitoro otenne wa i kom cel gogo me gaŋ, Dok gubedo ka twomo cel me gaŋ me amuka woko. 16Dako mo ma laryeko odaŋŋe ki i gaŋ ni "Wuwiny ya! Wuwiny ya! Wuwac bot Joab koŋ obin kany, wek koŋ alok kwede mono." 17Joab ocito cok bote ki dako-nu openyo ni, "In aye Joab bo?" Ogamo ni, "An do." Dako-nu owacce ni, "Koŋ iwiny lokka, ladit." Ogamo ni, "Atye ka winyone." 18Dako-nu dok owacci, "Carolok macon wacci, 'Wek gupeny dog jo Abel'; miyo giyubo lok tum mupye. 19An ŋat acel i kom jo ma gimito kuc, ki jo ma lugen i Icrael. In imito balo gaŋ man woko ma en aye mego i Icrael kulu; piŋo ityeko lwak pa Rwot woko?" 20Joab ogamo ni, "Pe kumeno gire, pe kumeno; pe abino ka tyeko gaŋ nyo ka balone woko. 21Lok meno pe ada. Ento dano mo ma i lobo godi me Epraim ma gilwoŋo Ceba wod pa Bikri aye otiŋo ciŋe i kom kabaka Daudi. Wumiwa en keken, ci abia aweko gaŋwu woko." Dako-nu odok iyi bot Joab ni, "Nen ba, gibibolli wiye wok ki i wi cel." 22Dako-nu ocito bot jo-nu ducu ki ryekone. Ci guŋolo wi Ceba wod pa Bikri woko, gubolo woko bot Joab. Joab okuto tum, ci mony oket woko oweko gaŋ, kun dano acel acel dok i pacone. Ki Joab bene odok i Jerucalem bot kabaka.
Ludito pa Daudi
23I kare-nu onoŋo Joab aye ladit ma loyo mony pa jo Icrael ducu; ki Benaya wod pa Yekoyada aye loyo jo Keret ki jo Pelet. 24Adoram aye onoŋo ladit ma loyo tic muroni; ki Yekocapat wod pa Akilud onoŋo laco lok ma timme. 25Ceva obedo karan, ki Jadok ki Abiatar gubedo ajwagi pa Lubaŋa; 26ki Ira ma jo Jair obedo ajwaka pa Daudi.


Ejekiel 46:18
18Laloc pe bikwanyo kit dul mo ki i kom ginaleya pa lwak, pe bikwanyo jamigi woko ki botgi. En myero omi dul mo bot litinone me bedo megi kun kwanyo ki i kom lobo ma doŋ gimiye me bedo mere, wek pe en oun dano mo ki i kom jona kun kwanyo lobogi woko."


Wel 10
Tum me ryal
1Rwot owaco bot Moses ni, 2"Yub tum aryo me ryal ma ibitetogi ki nyol, ci ibitic kwedgi me lwoŋo lwak ki pi cako wot. 3Ka gikuto tum aryo ducu, ci lwak ducu gibicokke kacel boti i doggola kema me rwatte. 4Ento ka gikuto tum acel keken, ci lutel wic, ma gin ludito ma i kaka ducu pa jo Icrael, gibicokke kacel boti. 5Ka wukuto okok maloŋo kicel, ci gony ma yo tun wokceŋ gibicako wot. 6Ka wukuto okok maloŋo tyen me aryone, ci gony ducu ma yo tun acuc gibicako wot. Gibikuto tum kok maloŋo me cako wot anyim. 7Ento ka wumito coko lwak kacel wubikuto, ento pe wukut okok maloŋo. 8Awobe pa Aron, ma gin aye ajwagi, gibikuto tumo Cik me kuto tum bibedo botwu cik matwal nio wa i kare pa likwayowu ducu. 9Ka wucito i mony ka lweny ki lukworwu ma gidiyowu i lobowu, ci wubimiyo oduru mony kok kun wukuto tum, wek Rwot Lubaŋawu opo piwu ci olarwu ki bot lukworwu. 10I nino ma cwinywu yom iye bene, ki i nino madito ma gicikowu pigi, ki i kare me por dwe ducu, wubikuto iye tum i wi gitum awaŋa mewu, ki i wi gitum mewu me gityer lakwecwiny; gibikutogi wek Lubaŋa opo piwu; an a Rwot Lubaŋawu."
Jo Icrael gua woko ki i Cinai
11I mwaka me aryone, i dwe me aryone, i kom nino dwe pyeraryo, pol ocako warre woko ki i wi kema lok me caden, 12omiyo jo Icrael gucako wot, gua woko ki i tim Cinai kun giwoto, gikobo; ci pol ocito ocuŋ wa i tim Paran. 13Gudak tyen man mukwoŋo kit ma Rwot yam ociko ki Moses. 14Bendera me gony pa jo pa Juda aye gutelo yo ki buca monygi ducu; lawimonygi aye Nakucon wod pa Aminadab. 15Lawimony me kaka pa Icakar obedo Natanel wod pa Juar, 16ki lawimony me kaka pa Jabulon obedo Eliab wod pa Kelon.
17Ka kema pa Rwot doŋ giputo, ci likwayo pa Gercon ki likwayo pa Merari ma gitiŋo kema, gucako wotgi. 18Ki bendera me gony pa jo pa Reuben ocako wot ki buca monygi ducu; lawimonygi obedo Elijur wod pa Cedeur 19Lawimony me kaka pa Cimeon obedo Celumiel wod pa Juricadai. 20Lawimony me kaka pa Gad obedo Eliacap wod pa Deuel.
21Dok jo pa Kokat gucako wot, kun gitiŋo jami maleŋ ducu; kema onoŋo doŋ giguro ocuŋ ma peya guo. 22Ka dok bendera me gony pa jo pa Epraim ocako wot ki buca monygi ducu; lawimonygi obedo Elicama wod pa Amikud. 23Lawimony me kaka pa Manace obedo Gamaliel wod pa Pedajur. 24Lawimony me kaka pa Benjamin obedo Abidan wod pa Gideoni.
25Lacen bendera me gony pa jo pa Dan ocako wot ki buca monygi ducu, kun gicoko ŋe gony ducu; lawimony megi obedo Akiejer wod pa Amicadai. 26Lawimony me kaka pa Acer obedo Pagiel wod pa Okoran. 27Lawimony me kaka pa Naputali obedo Akira wod pa Enan. 28Man aye onoŋo kit wot pa jo Icrael, ma lubo buca monygi, i kare ma gimol me cako wot.
29Moses owaco bot Kobab wod pa Reuel ma Lamidian, won dakone, ni, "Wan wacako wot wadak i kabedo ma Rwot cen owaco pire ni ebimiyowa-ni. Ber iwot kwedwa, ci wabitimi maber." 30Ento Kobab owacce ni, "An pe abicito; abidok i lobo tuwa ki bot lutuwa." 31Moses ogamo ni, "Alegi, pe iwekwa, pien in iŋeyo ni wabigony i tim, ci ibibedo botwa ma ka waŋwa. 32Dok ka ibiwoto kwedwa, gin maber ducu ma Rwot bitimo i komwa, wan bene wabitimi kit meno."
33Gucako a woko ki i nyim got pa Rwot, ci gutiŋo wot me nino adek; ci canduk me gicikke pa Rwot owoto otelo yo nyimgi wot me nino adek pi yenyo kabedo me yweyogi, 34kun pol pa Rwot woto lamalo ka wigi ki i dyeceŋ, i kare ducu ma gicako wot nia ki i gonygi.
35-Kare ducu ka canduk cako wot, ci Moses waco ni, "Doŋ ia malo, ai Rwot imi lumerok meri guket woko ata; wek jo ma dagi guriŋ woko ki i nyimi." 36Ka doŋ ocun ka yweyo, ci en dok waco ni, "Doŋ idwog cen, ai Rwot, bot lwak doggola mapol mada ma i Icrael."


Jekaria 1
Wudwog bot Rwot Lubaŋa
1-Lok pa Rwot yam obino bot lanebi Jekaria wod pa Berekia, wod pa Iddo, i dwe me aboro, i mwaka me loc pa Dario me aryone, kun wacci, 2"Kiniga yam omako Rwot matek i kom kwariwu. 3Pienno in iwac botgi ni, Rwot me mony owaco kuman ni, Wudwog bota, an bene abidwogo botwu, man lok pa Rwot me mony kikome. 4Pe wubed macalo kwariwu ma yam lunebi macon gibedo ka tito botgi lok ni, Rwot me mony owaco kuman ni, 'Wuwek kit mewu maraco ki tim mewu maraco ducu.' Ento yam pe gumedo ki winyone, pe guketo cwinygi i koma, man lok pa Rwot kikome. 5Kwariwu kombeddi gitye wa kwene mono? Ki lunebi gibedo kwo nakanaka ce? 6Ento lokka ki cikka ma con aciko ki luticca ma lunebi pe ceŋ gumako kwarowu i waŋayo? Omiyo gin guŋut kun giwacci, Rwot me mony doŋ otiyo kit ma yam en oyubo kwede pi timowa muporo kitwa ki tim mewa."
Ginyuto bot Jekaria aguragura
7Lok pa Rwot con obino bot Jekaria wod pa Berekia, wod pa Iddo, i kom nino dwe pyeraryo wiye aŋwen, i dwe me apar wiye acel, ma gilwoŋo ni Cebat*, i mwaka pa Dario me aryone Jekaria ocako wacci, 8-"Aneno dano mo i dyewor, ma oyito wi aguragura makwar, ocuŋ kwede i kin yadi ma ŋwecgi kur ma gitye i luŋ; ki tuŋ yo ŋeye onoŋo tye iye lwak aguragura makwar ki ma opilopilo, ki matarre. 9Acako penyo ni, 'Magi gin aŋo, ladit?' Ci lumalaika ma onoŋo obedo ka lok kweda-ni owacca ni, 'Abinyuto kit ma gitye kwede boti.' 10Dano ma onoŋo ocuŋ i kin yadi ma ŋwecgi kur-ri ocako gamo ni, 'Magi gin aye lwak jo ma Rwot oorogi ka wirre pi loŋo i lobo ducu.' 11Gin gucako dwoko lok bot lamalaika ma onoŋo ocuŋ i kin yadi ma ŋwecgi kur kun giwacci, 'Doŋ watyeko wirre ka loŋo i lobo ducu; nen, i lobo ducu tye mukwe gire mot.' 12Lacen lamalaika pa Rwot dok openyo ni, 'Ai Rwot me mony, ibitero kare ma rom mene ma noŋo peya itimo kica ki Jerucalem, kacel ki gaŋi ma i Juda-gu, ma in doŋ ikeco i komgi pi mwaka pyerabiro kulu-ni?' 13Rwot odok iye ki lamalaika mubedo ka lok kweda-ni, kun wacce lok mabeco me kica bene. 14Omiyo lamalaika mubedo ka lok kweda-ni owacca ni, 'Tit lok man kun idaŋŋe matek ni, Rwot me mony owaco kuman ni, Nyeko tye ka maka matek ma kato ducu pi Jerucalem ki pi Cion. 15Kiniga maka matek i kom rok mapol ma gitye ki kuc; pien i kare ma kiniga maka iye manoknok-ki, en aye dok kare ma gin bene gimedo iye lwak can mapol. 16Pienno omiyo Rwot owacci, An doŋ atyeko dwogo cen i Jerucalem ki kica madwoŋ, gibigero iye oda, man lok pa Kwot me mony kikome, doŋ gibicako ryeyo tol me pimo Jerucalem. 17Dok imed daŋŋe ki lok man ni, Rwot me mony owaco kuman ni, Gaŋina ducu gin mabeco bidurre iye lipim doki, ci Rwot dok bikweyo cwiny Cion ka dok biyero Jerucalem aye.' "
Tuŋ lee aŋwen ki lutet aŋwen
18Atiŋo waŋa malo ci aneno tuŋ lee aŋwen! 19Ci apenyo lamalaika ma obedo ka lok kweda-ni ni, "Magi kit gin aŋo?" En odokka iye ni, "Magi gin aye tuŋ lee ma gukeyo i Juda woko atata, ki Icrael ki Jerucalem bene." 20Rwot dok onyutta lutet aŋwen. 21Acako penyo ni, "Jo-nu gubino ka timo kit gin aŋo kaa?" En ogamo ni, "Magi gin aye tuŋ lee ma yam gukeyo i Juda woko atata-ni, omiyo ŋatti mo pe oette ka tiŋo iye wiye. Jo-nu gubino pi miyogi lworo, ki pi reto tuŋ rok ducu woko piny ma yam gutiŋo tuŋgi me twomo ki lobo Juda wek iye oket woko atata."


1 Tekwaro 12
Lukony Daudi i Jiklag
1Jo magi yam gubino bot Daudi i Jiklag, i kare ma piny odiyo ma doŋ pe twero wot ka mo pi Caulo wod pa Kic; gin aye onoŋo gitye i kin twoni oteka ma gubedo ka konye i lweny. 2Gin wegi atum; gin yam gicelo atero nyo gibayo kidi kadi ki ciŋgi ma lacuc ki lacam bene. Gin onoŋo jo pa Benjamin, ma i kaka pa Caulo-gi. 3Laditgi obedo Akiejer, ka dok Yoaci gin aryo ducu litino pa Cema me Gibea; ka dok Jejiel ki Pelet ma awobe pa Ajimavet; ki Beraka, Yeko me Anatot. 4Icmaya me Gibeon, twon oteka ma i kin jo pyeradek ca, en ladit ma loyo jo pyeradek-ku; Jeremia, Jakajiel, Yokanan, Jojabed me Gedera, 5Elujai, Jerimot, Bealia, Cemaria, Cepatia ma jo Karup; 6Elkana, Icia, Ajarel, Joejer ki Jacobeam, ma gin jo pa Kora, 7ki Joela ki Jebadia, gin awobe pa Jerokam me Gedor.
8Oteka ma guŋiyo ki lweny ma i kin jo pa Gad gugwarre gucito bot Daudi i kakannene ma i tim, oyi ta ma giŋeyo lweny ki kwot ki toŋ, ma wangi nen calo wan labwor, ma gidwir calo til ma i godi. 9Gin ene: Ejer ma laditgi, me aryone Obadia, me adekke Eliab, 10me aŋwenne Micimana, me abicce Jeremia, 11me abicelle Atai, me abirone Eliel, 12me aborone Yokanan, me aboŋwenne Elijabad, 13me aparre Jeremia, me apar wiye acelle Makibanai. 14Jo Gad magi ducu gin ludito ma loyo mony; ludito matinone giloyo jo miya, ki maditone loyo jo alip. 15Magi gin aye jo ma yam guŋolo Jordan i dwe mukwono, i kare ma onoŋo piine opoŋ woko Libyeny nio wa i tura ci guryemo jo ma gitye i nota ducu, ma yo tuŋ wokceŋ ki yo tuŋ potoceŋ.
16Ka dok jo pa Benjamin mogo, ki pa Juda, gubino bot Daudi i kakannene. 17Daudi okato woko ka jolo wigi, kun waco botgi ni, "Ka ce wubino bota ki cwiny me wat pi konya, ci abibedo kwedwu ki yomcwiny. Ento ka ce wubino ka umo waŋa wek wumiya bot lumerokka, kadi bed an cwinya leŋ, ci Lubaŋa pa kwarowa myero onen ci oŋol gire." 18Ci Cwiny pa Lubaŋa obino i kom Amacai, ma en aye ladit pa jo pyeradek ca, ci owacci,
"Wan wa lwakki, in Daudi,
wabibedo kwedi, in wod pa Yece.
Kuc, kuc obed kwedi,
kuc bene obed i kom lukony in!
Pien Lubaŋani aye tye ka konyi."
Daudi ojologi, ci oketogi gubedo ludito me buca monnye.
19Jo pa Manace mogo gulokke bot Daudi i kare ma obino ki jo Piliciti ka lweny i kom Caulo. Kadi bed kumeno en pe omedo ki konyogi pien ludito pa jo Piliciti guyubo lok i kome, ci guryeme woko, kun giwacci, "Ka ce bidok bot laditte Caulo, ci doŋ wato oke." 20Jo pa Manace ma gudonyo bote i kare ma en cito i Jiklag gin ene: Adina, Jojabad, Jediael, Mikael, Jojabad, Eliu ki Jiletai, ma gin aye ludito ma loyo jo alip ma i Manace. 21Gukonyo Daudi ki lweny i kom buca mony pa luyak; pien onoŋo gin ducu twoni oteka lweny ma ludito me mony. 22Dano gibino ka konyo Daudi nino ki nino, nio ka gudoko cwar mony madit, ma rom ki mony pa Lubaŋa.
Mony ma Daudi obedo kwede i Kebron
23Magi gin aye wel dul buca mony ma guruko lweny ma yam gubino bot Daudi i Kebron pi dwoko ker pa Caulo i ciŋe, kit ma yam Rwot owaconi. 24Jo pa Juda ma wegi kwot ki toŋ onoŋo giromo alip abicel ki miya aboro ma guruko lweny. 25Ki jo pa Cimon ma twoni oteka lweny alip abiro ki miya acel. 26Jo pa Levi alip aŋwen ki miya abicel. 27Ka dok Yekoyada ma loyo jo me ot pa Aron obino ki jo alip adek ki miya abiro. 28Jadok latin awobi ma twon oteka obino ki ludito wi mony pyeraryo wiye aryo ma i dog ot pa wonne kikome. 29Jo pa Benjamin ma lukaka pa Caulo gubino ma romo alip adek; jo mapol ki i komgi yam gubedo ka cwako kor ot pa Caulo nio wa i kare meno. 30Jo pa Epraim gubino ma romo alip pyeraryo ki miya aboro, ma gin oteka lweny ma nyiŋgi oywek i dog odi pa kwarogi. 31Jo ma i nucu kaka pa Manace gubino ma romo jo alip aboro ma giyerogi ki nyiŋgi wek gubin ka keto Daudi kabaka. 32Jo pa Icakar, jo ma onoŋo giŋeyo kare dok giŋeyo gin ma myero Icrael oti, gubino ki ludito miya aryo ki lukakagi ducu ma i te locgi. 33Jo pa Jabulon gubino ki jo ma gunyebbe ki lweny ma romo alip pyerabic, ma gurukke pi lweny ki jami lwenygi ducu pi konyo Daudi ki cwinygi acel. 34Jo pa Naputali gubino ki ludito wi mony ma romo alip acel ma gitye ki danogi alip pyeradek wiye abiro ma gutiŋo kwot ki toŋ. 35Jo pa Dan gubino ki jo alip pyeraryo wiye aboro ki miya abicel ma guyubbe pi lweny. 36Jo pa Acer gubino ki jo ma gunyebbe ki lweny ma romo alip pyeraŋwen, ma doŋ guyubbe pi lweny. 37Jo pa Reuben, jo pa Gad ki nucu kaka pa Manace ma gua loka Jordan gubino ma romo alip miya acel ki pyeraryo ma gurukke ki jami lwenygi ducu.
38Lulweny magi ducu gurwayo ma guryeyo kikore, gubino kwede wa i Kebron ki cwiny mukemo keto Daudi kabaka ma loyo Icrael ducu; kit meno jo Icrael ducu mudoŋŋe gubedo ki cwiny acel me keto Daudi kabaka. 39Ci gubedo ki Daudi kunnu pi nino adek kun gicamo, gimato bene, pien onoŋo utmegigi gutyeko yubbe pigi. 40Dok jo ma gicok kwedgi bene, ma gua wa ki i lobo Icakar ki Jabulon ki Naputali gucom ki cam ma giketo i wi kana, ki kinaga, ki kana madito ki twoni-gu; gukelo lwak moko kwon madwoŋ, ki poki otini, ki dog tuga olok mutwo-gu, ki koŋo vino, ki moo-gu, ki twoni ki romi, pien onoŋo yomcwiny tye i Icrael.


Nia 27
Keno tyer me gitum awaŋa
(Nia 38.1-7)
1"Ibitiyo keno tyer ki bao yat lalwii; borre obed futi abiro ki nucu ki lacce futi abiro ki nucu. Bor keno tyer ki lacce bibedo ma rom, ki borre tuŋ malo bibedo futi aŋwen ki nucu. 2Ibitimo ten keno i kom twoke aŋwen ducu; ten keno ducu gibikubbe kacel kwede, dok ibimwono kome woko ki mola. 3Ibiyubo lajob burune, ki akwaya latokke, ki becen, ki gin lacob riŋo, ki weer lawaŋ mac; jami tic meno ducu ibiyubogi ki mola. 4Yub keikeine bene me obwo mola, dok i twok obwo mola aŋwen-ni iket iye agit aŋwen me mola. 5Ibiketo i te rii me keno tyer wek obwo obut i kor keno tyer. 6Dok itim tal me keno tyer, tal me yat lalwii, ci ibimwono komgi woko ki mola. 7Ibirwako tal donyo i agit ducu, wek tal orine i keno tyer tuŋŋi ki tuŋŋi me latiŋŋe. 8Ibitiyo keno tyer ma iye twolo, ki bao; ti macalo yam ginyutti i wi got.
Dyekal me kema
(Nia 38.9-20)
9"Ibitiyo dyekal me kema. I tuŋ acuc me dyekal gibiŋabo iye boŋo cuka camanini ma giwiyo maberre, ma borre tuŋ cel romo yadi pyerabic. 10Wir bibedo pyeraryo, ki tedi tergi bene pyeraryo, me mola, ento gol me wir ki otacgi ducu gubed me ryal. 11Ki tuŋ acam bene borre obed kit meno, kunnu bene gibiŋabo iye cuka ma borre romo yadi pyerabic; wir obed pyeraryo ki tedi tergi pyeraryo, me mola, ento gol me wir ki otacgi ducu gubed me ryal. 12Ki bute ma tuŋ potoceŋ dyekalle bene gibiŋabo iye boŋo cuka ma borre romo yadi pyeraryo wiye abic; wir obed apar ki tedi tergi bene obed apar. 13Lac dyekal ma tuŋ nyime ma tuŋ wokceŋ biromo yadi pyeraryo wiye abic. 14Gibiŋabo boŋo cuka i ŋet doggaŋ tuŋcel ma romo yadi abiro ki nucu; wir obed adek ki tedi tergi adek. 15Ki tuŋ mukene bene gibiŋabo iye boŋo cuka ma romo yadi abiro ki nucu; wirgi obed adek ki tedi tergi adek. 16Doggaŋ me dyekal gibiumo ki boŋo cuka ma lacce romo yadi apar ma gitiyo ki uci ma bulu ki ma lamar lamar ki makwar, ki boŋo camanini ma giwiyo maberre, ma gidero maber; bibedo ki wir aŋwen ki tedi tergi aŋwen. 17Wir murumo dyekal ducu bibedo iye otac me ryal; golgi bibedo me ryal, ki tedi tergi me mola. 18Bor me dyekal biromo yadi pyerabic, ki lacce yadi pyeraryo wiye abic, ki borre tuŋ malo futi abiro ki nucu; gibiŋabo iye boŋo cuka camanini ma giwiyo maberre; tedi te wir bibedo me mola. 19Jami tic ducu ma i kema ma konyo kwa tic ducu, kacel ki teke lagurre ducu, ki teke ma orumo dyekal ducu bibedo me mola.
Gwoko tara
(Levi 24.1-4)
20"Dok ibiciko jo Icrael ducu gukel moo me nyig jeituni ma giodo, giliyo maleŋ, me menyo piny, wek giket mac laput obed ka lyel nino ducu ma pe to. 21Aron ki awobene gucan mac olyel i nyim Rwot nia otyeno nio odiko, kun giketo i kema me rwatte, ki woko i ŋe boŋo kicika ma i nyim canduk lok me caden. Man bibedo cik ma jo Icrael bigwoko matwal, wa i kare pa likwayogi ducu.


Jekaria 12:10
10"Abionyo cwiny me kica ki cwiny me bako dog i kom ot pa Daudi ki i kom jo ma bedo i Jerucalem, wek ka gineno ŋat ma gicobo, ci gikum pire, macalo ŋat ma kumo pi latinne acel keken ma en onywalo, kun kok matek macalo dano ma koko latin kayo.


1 Luker 16
1Lok pa Rwot obino bot Yeko wod pa Kanani ma lokke okemo kom Baaca, kun wacci, 2"I kare ma apilo wii aketi kwede i dit, ma kun akwanyi ki i apwa ci aketi ibedo latel wi jona jo Icrael, icako lubo kit pa Jeroboam, imiyo jona jo Icrael bene gudoko lubalo, mumiyo kiniga omaka pi balgi ducu. 3Nen ba, abiyweyo in Baaca woko liweŋ ki jo me odi ducu, dok abimiyo odi bedo calo ot pa Jeroboam wod pa Nebat. 4Danoni ducu ma gibito i gaŋ, gwogi aye bimwodo komgi, ento dano ma gibito i dye tim ata, winyo aye bicamogi."
5Lok kom Baaca mudoŋŋe ducu, ki gin ma en otiyo, ki tekke, gityeko coyone i buk me Tekwaro pa Luker me Icrael. 6Baaca oto, oywe kacel ki kwarine, ci giyike i Tiŋa. Ela ma wode aye oleyo ka tyene.
7Lok pa Rwot obino bot lanebi Yeko wod pa Kanani ma okemo Baaca ki jo ma i ode pi lok aryo, pi gin ma otimo ma nen marac i wan Rwot, kun orruyo kmiga omako Rwot i kome pi gin ma otiyo ma rom ki tim pa jo me ot pa Jeroboam, ento doki pien oneko jo me ot pa Jeroboam woko ducu.
Loc pa Ela kabaka me Icrael
8I mwaka ma pyeraryo wiye abicel me loc pa Aca kabaka me Juda en aye Ela wod pa Baaca ocako loyo iye jo Icrael ki i Tiŋa, ci obedo ka loc pi mwaka aryo. 9Ento laticce Jimri, ma ladit ma loyo nucu gadigadi lwennye, opiro lok i kome. I kare ma Ela tye i Tiŋa en obedo ka mat ci omer woko i ot pa Aŋa ma lalo jami ma i ode ma i Tiŋa. 10Jimri odonyo i ot, ocobo Ela otugi neko woko cut, i mwaka me pyeraryo wi ye abiro me loc pa Aca kabaka me Juda, ci Jimri oleyo ka tyene.
11Ka Jimri ocako loyo lobo, tekke obedo i wi komkerre, ci otugi neko jo me ot pa Baaca woko liweŋ; pe oweko latin laco mo makwo ma i doggolagi, kadi wa i kin lureme. 12Jimri oneko jo me ot pa Baaca otyeko woko ducu kit meno, kit ma lok pa Rwot owaco-ni ma yam obino i dog lanebi Yeko ma okemo kom Baaca, 13pi bal pa Baaca ducu ki pi bal pa Ela ma wode, ma gin gubalo ka dok omiyo jo Icrael bene gubalo-ni, kun gimiyo kiniga omako Rwot Lubaŋa me Icrael pi cal jogi ma giworogi. 14Lok kom Ela mudoŋŋe ducu, ki gin ducu ma en otiyo, gityeko coyone i buk me Tekwaro pa Luker me Icrael.
Loc pa Jimri kabaka me Icrael
15I mwaka me pyeraryo wiye abiro me loc pa Aca kaba ka me Juda en aye Jimri obedo ka loc i Tiŋa pi nino abiro, Onoŋo mony pa jo Icrael gutoŋo gonygi ma gikemo Gibeton ma gaŋ pa jo Piliciti, 16ci lumony guwinyo ki i gonygi ni Jimri opiro lok, oneko kabaka woko. En aye lok mumiyo jo Icrael ducu guketo Omri ma ladit me mony aye odoko kaba ka ma loyo Icrael i nino meno i kare ma gitye i gony kunnu. 17Omri oa woko ki i Gibeton ki jo Icrael ducu kacel kwede, ci guwoto gurumo gaŋ Tiŋa. 18Ka Jimri oneno ni mony doŋ omako gaŋ woko, ci owoto i gogo me ot pa kabaka, owaŋo ot i wiye kene, oto iye. 19Oto pi balle ma otiyo dok pi tiyo gin ma nen marac i wan Rwot kun lubo kit pa Jeroboam ki balle ma co omiyo jo Icrael gubalo-ni. 20Lok kom Jimri mudoŋŋe ducu, ki lok ma en opiro, gityeko co yo ne i buk me Tekwaro pa Luker me Icrael.
Loc pa Omri kabaka me Icrael
21I kare meno onoŋo jo lerael gupokke woko dul aryo; nucu lwak tuŋcel aye gudok i kom Tibni wod pa Ginat pi keto en me bedo kabakagi, ki nucu tuŋcel gupokke gudok i kom Omri. 22Ento lwak ma gudok i kom Omri guloyo lwak ma gudok i kom Tibni wod pa Ginat; kit meno Tibni oto woko, ci Omri odoko kabaka. 23I mwaka pyeradek wiye acel me loc pa Aca kabaka me Juda en aye Omri ocako loyo iye jo Icrael, ci obedo ka loc pi mwaka apar wiye aryo, kun oloyo mwaka abicel i Tiŋa. 24Owilo got me Camaria ki bot Cemer ki lim ryal ma romo talanta aryo, ka ogero iye gaŋ gogo matek, ocako nyiŋe Camaria, macalo nyiŋ Cemer ma yam obedo won got meno.
25Omri otiyo gin ma nen marac i wan Rwot, otiyo gin marac makato jo ma gutelo nyime ducu. 26Obedo ka lubo kit pa Jeroboam wod pa Nebat ducu, ki bal ducu ma en omiyo jo Icrael gubalo, kun gimiyo kiniga omako Rwot Lubaŋa pa Icrael pi cal jogigi. 27Lok kom Omri mudoŋŋe ducu, ki gin ma en otiyo, ki tekke ducu, gityeko coyone i buk me Tekwaro pa Luker me Icrael. 28Omri oto, oywe kacel ki kwarine, ci giyike i Camaria; Akab ma wode aye oleyo ka tyene.
Loc pa Akab kabaka me Icrael
29I mwaka me pyeradek wiye aboro me loc pa Aca kabaka me Juda en aye Akab wod pa Omri ocako loyo iye jo Icrael, ci obedo ka loc i Camaria pi mwaka pyeraryo wiye aryo. 30Akab wod pa Omri otiyo gin ma nen marac i wan Rwot makato jo ma gutelo nyime ducu. 31Dok macalo en otamo ni lubo kit bal pa Jeroboam wod pa Nebat obedo gin manok mo, omiyo en onyomo Jejebel ma nya pa Etibaal kabaka pa jo Cidon, dok en bene ocito kunnu oworo jok Baal kun oryebbe i nyime. 32Ogero ot pi jok Baal i Camaria, ocano keno tyer iye. 33Akab ocibo cal jok ma dako ma gilwoŋo Acera, dok otiyo gin ma omiyo kiniga omako Rwot Lubaŋa pa Icrael makato luker me Icrael ducu ma gutelo nyime. 34-I karene aye Kiel, dano me Betel, ogero iye Jeriko odoco. Abiram ma latin kayone okwoŋo to ci oketo gutine i wiye, ci wode matidine oto, ma nyiŋe Cegub, ka giketo dog gaŋ i wiye, macalo lok ma Rwot yam oloko ki i dog Yocwa wod pa Nun.


Jeremia 26
Giŋolo kop i kom Jeremia
1-Cutcut i ŋe kare ma Yekoyakim wod pa Yocia odoko kabaka me Juda, Rwot owaco lok man bot Jeremia ni, 2"Cuŋ i dyekal me ot pa Rwot, dok iwac lok bot jo ducu me Juda ma gibino ka woro Lubaŋa i ot pa Rwot. Tit botgi lok ducu ma doŋ aciki me lokone; pe ikan lok mo iwek odoŋ. 3Gwok nyo gibiwinyo lok man, ci miyo dano acel acel lokke we ko yone marac, wek an aŋut pi gin marac ma onoŋo atamo ni abitimo i komgi pi gin marac ma gin gubedo ka timone-ni. 4Ibiwaco botgi ni, 'Rwot owaco kuman ni, Ka ce pe wubiwinyo lokka, kun wulubo cikka ma amiyo botwu, 5ki ka pe wuwinyo lok pa luticca lunebi ma acwalogi me bino botwu pi oyotoyot, kadi bed pe wuketo cwinywu ka winya, 6-ci abibalo ot man woko kit macalo yam atimo i kom Cilo, dok abimiyo rok ducu ma gibedo i wi lobo gitiyo ki nyiŋ gaŋ man me ceno dano.' "
7Ajwagi ki lunebi ki lwak ducu guwinyo ka Jeremia waco lok magi i ot pa Rwot. 8Ka Jeremia doŋ otyeko loko lok ma Rwot ocike me loko bot lwak ducu, ki bot ajwagi ki lunebi, ci lwak ducu gumake woko likiŋ, kun giwacce ni, "Myero ito woko! 9Piŋo kono itito lok ki nyiŋ Rwot, kun iwacci, 'Ot man bidoko calo Cilo, ki gaŋ man bene bidoko wi obur, bidoŋ noŋo laboŋo dano mo ma bedo iye'?" Lwak ducu gucokke gurumo Jeremia woko dyere i ot pa Rwot.
10Ka rwodi me Juda guwinyo lok magi, ci gua ki i ot pa kabaka gucito gubedo i kabedogi i ŋet doggaŋ manyen ma gidonyo kwede i ot pa Rwot. 11Ci ajwagi ki lunebi guwaco bot rwodi kacel ki lwak ni, "Dano man myero giŋol kop me to i wiye, pien oloko lok marac i kom gaŋwa, kit macalo wun bene wuwinyo ki itwu-ni."
12Jeremia dok onwoyo loko lok bot rwodi kacel ki lwak ducu kun wacci, "Rwot oora me tito lok i kom ot man ki i kom gaŋ man, lok ducu ma wun doŋ wuwinyo atito botwu-ni. 13Pi meno kombeddi myero wuyub kitwu ki gin ma wutimo, ci wulub lok ma Rwot Lubaŋawu owaco botwu, ci Rwot biŋut i kom gin marac ma onoŋo en doŋ oyubbe me timone i komwu-ni. 14Doŋ an mera atye i te twerowu. Wuti i koma giwu gin ma wuneno ni ber dok tye atir. 15Lok acel keken ma amito wuŋe ni, en aye ni tekke wuneka woko, ci wubineko dano ma pe ki bal, dok bene alii me tona bibedo i wiwu ki i kom gaŋ man ki jo ducu ma bedo iye, pien i adane Rwot oora botwu pi loko lok magi ducu wek wuwiny ki itwu."
16Lacen rwodi kacel ki lwak ducu guwaco bot ajwagi ki lunebi ni, "Dano man pe myero giŋol kop me to i wiye, pien en otito lok botwa ki nyiŋ Rwot Lubaŋawa."
17I ŋe meno ludoŋo mogo i kin ludoŋo me lobo gua malo ci guwaco bot lwak ducu ma gucokke ni, 18-"Mika ma en dano me Morecet yam otito lok i kare pa Kejekia kabaka me Juda, ma owaco bot jo ducu ni, 'Rwot me mony owaco kuman ni,
Cion gibipuro woko macalo poto;
Jerucalem bidoko wi obur,
ki got ma gigero ot pa Rwot i wiye bidoko buŋa.'
19"Tika mono Kejekia kabaka me Juda kacel ki jo Juda guneko Mika woko? Kejekia pe olworo Rwot ci otemo tiyo gin maber ma Rwot pwoyo? Ci meno pe omiyo Rwot oŋut i kom gin marac ma onoŋo en oyubbe me timone i komgi? Ento wan kombeddi aye giwa wamito kelo can madit i komwa kekenwa."
20Tye dano mo mukene bene ma otito lok nyiŋ Rwot, en aye Uria wod pa Cemaya me Kiriat-jearim. En otito lok i kom gaŋ man ki rok man i lok marom ki pa Jeremia-ni. 21I kare ma kabaka Yokoyakim ki twoni lwennye ki rwodi ducu guwinyo lokke, kabaka otemo miyo gineke kwede woko; ento i kare ma Uria owinyo lok man, ci lworo omake omiyo en olwi oriŋo woko i Ejipt. 22Mumiyo kabaka Yokoyakim ocwalo jo mogo kacel ki Elnatan wod pa Akbor ki jo mukene kacel kwede, oorogi me cito i Ejipt, 23ci gin gumako Uria wa ki i Ejipt gukelo bot kabaka Yekoyakim ma oneke woko i kabedo me yik ka ma giyiko iye dano ata-gu.
24Ento Akikam wod pa Capan ogwoko Jeremia maber, omiyo pe gimiye bot lwak wek guneke woko.


Ejekiel 9:2
2Cutcut jo abicel gubino ki i dog gaŋ ma malo ma tye yo tuŋ acam me ot pa Rwot; dano acel acel omako jami lwennye me nek i ciŋe, Dano mo bene ma oruko boŋo camanini owoto kacel kwedgi, en owoto ki gin mo ma eromo coc kwede. Gin ducu gudonyo i dyekal me ot pa Rwot ci gucuŋ i ŋet keno tyer me mola.


Tic Pa Lukwena 21:28
28kun gidaŋŋe matek ni, "Wun jo Icrael, wumi kony. Man aye laco ma tye ka pwonyo dano i kabedo ducu marac, kun kwero rokwa ki cikwa wa ki kabedo man bene. Ki makato ducu en okelo Lugrik bene i ot pa Lubaŋa, opyedo kabedo man maleŋ woko."


Ejekiel 20:28
28Akelogi i lobo ma yam onoŋo acikke ni abimiyo botgi. I kare ma guneno cere ki yadi ma potgi oluk i kabedo ducu, ci gutyero gitum woko ducu kunnu. Guŋeto cwinya oweko kiniga omaka pi gitum awaŋagi ma guwaŋo, ki pi gityer amata ma gukelo guonyo kunnu-ni.


Nwoyo Cik 34
To pa Moses
1Moses oa ki i lobo aroo me Moab, ocito i wi got Nebo, oito wa i wi lacol me got Piciga ma okemo Jeriko, ci Rwot onyutte lobo ducu. Onyutte lobo Gilead ducu nio kwede wa i Dan,2ki lobo Naputali ducu, ki lobo pa jo Epraim ki Manace, ki lobo Juda ducu nio kwede wa yo tuŋ potoceŋ, 3ki Negeb kacel ki lobo bar-gu, ma en ayenota me Jeriko, ma gaŋ me yadi otit, ki nio kwede wa i Joar. 4-Rwot owaco bot Moses ni, "Man aye lobo ma yam akwoŋo pire bot Abraim ki Icaka ki Yakobo, ni abimiyone bot likwayogi. Doŋ aweki ineno lobone ki waŋi, ento pe ibikato loka ca."
5Moses latic pa Rwot oto kit meno ki i lobo Moab, kit ma yam Rwot owaco-ni, 6ci Rwot oyike ki kunnu i nota ma i lobo Moab ma okemo Bet-peor; ento pe tye dano, mo ma oŋeyo kabedo ma oyike iye nio wa onyoo. 7Moses onoŋo mwaka me ditte romo miya acel ki pyeraryo ka oto. Onoŋo waŋe peya ocor, ki kome bene onoŋo pud tek. 8Jo Icrael gukoko Moses ki i lobo aroo me Moab pi nino pyeradek, ci doŋ kare me koko ki kumo pi Moses otum woko.
9Yocwawod pa Nun yam opoŋ ki cwiny me ryeko, pien onoŋo yam Moses oketo ciŋe i kome; mumiyo jo Icrael gubedo ka woro doge, kun gilubo kit ma yam Rwot ociko ki Moses. 10-Lanebi mo mukene pe dok onen macalo Moses, ma yam Rwot nene kwede waŋ ki waŋ. 11Pe tye ŋat mo ma rom kwede ma obedo ka tiyo lwak lanyut ki taŋo ducu ma Rwot ocwale kwede i lobo Ejipt, ma otiyo i kom Parao ki luticce ducu ki lobone ducu. 12Pe tye lanebi mo mukene ma obedo ki twer madwoŋ ma rom ki mere pi tiyo kit tic madito ki ma kelo lworo madwoŋ kit ma yam Moses obedo ka tiyone ki i nyim jo Icrael ducu-ni.


Nekemia 9:27
27Pi meno omiyo iweko lukworgi oloyogi i lweny, dok gudiyogi matek; gukok boti i kare ma gitye i can ni ikonygi bene, ci in iwinyo kokogi ki i polo. Doŋ pi kicani madwoŋ omiyo icwalo botgi jo ma myero otel wigi, gin jo ma yam olarogi ki i ciŋ lumerokgi-ni.


Nia 30
(Nia 37.25-28)
Keno tyer me odok eceta
1"Ibitiyo keno tyer me waŋo odok eceta; ibitiyo ki bao yat lalwii. 2Borre obed futi acel ki nucu, ki lacce bene futi acel ki nucu; borre ki Lacce bibedo marom, Borre tuŋ malo obed futi adek; ten keno aŋwen ducu bene gubed ma gukubbe kacel kwede. 3Ibimwono kome woko ki jabu ma giliyo maber, wiye ki bute ducu, ki ten keno aŋwen ducu; dok ibilulo doge ducu, irumo woko ki jabu. 4Ibitimo agit me jabu aryo pire; ibiketo agit ki piny i te doge ma ilulo-ni, kun agit acel acel okemme ki wadi tun cel, ci ibirwako iye tal me tiŋone. 5Ibitiyo tal ki bao yat lalwii, ibimwono komgi woko ki jabu. 6Ibiketo keno tyer man i nyim boŋo kicika ma umo canduk lok me caden, i nyim kom me kica ma i wi canduk lok me caden, ka ma abirwatte iye kwedi. 7Ci Aron biwaŋo iye odok eceta ma ŋwece kur. Nino ducu ka en yubo mac laput odiko, ci biwaŋone; 8dok ka Aron keto mac laput malo otyeno, ci biwaŋone, Kit meno gibiwaŋo odok eceta nino ducu i nyim Rwot, wa i kare pa likwayowu ducu. 9Pe wubityero iye odok eceta mo ata, kadi gitum awaŋa, kadi gityer me moko kwon; dok pe wuony iye gityer amata. 10Aron myero otim gin lakwany bal i kom ten keno aŋwen ducu ma i kome i mwaka acel kicel; en bitimo gin lakwany bal ki i kome ki remo me gitum me bal me lakwany bal i mwaka acel kicel wa i kare pa likwayowu ducu: en aye gin maleŋ makato bot Rwot."
Lim me lakwany bal
11Rwot owaco bot Moses ni 12"Ka icako kwaŋo wei jo Icrael, ci ŋat acel acel bimiyo gin lakok kwone kene bot Rwot ka ikwanogi, wek two gemo pe opot i komgi ka ikwanogi. 13-Dano acel acel ka ikwano welle bimiyo gin man: nucu cekel me kabedo maleŋ (cekel acel rom ki gera* pyeraryo); nucu cekel meno bibedo gityer bot Rwot. 14Dano ducu ki acel acel ma doŋ gikwano welle, cakke i kom jo ma ditogi romo mwaka pyeraryo ki makato, bimiyo gityer bot Rwot. 15Lalonyo pe bimiyo madwoŋ, dok lacan bene pe bimiyo matidi ma pe rom ki nucu cekel, i kare me miyo gityer bot Rwot me lakwany bal ki i komwu. 16Ibigamo lim me lakwany bal ki bot jo Icrael, i biketo pi tic me kema me rwatte, wek obed me po pi jo Icrael i nyim Rwot pi kwanyo bal ki i komwu."
Otakolwok
17Rwot owaco bot Moses ni 18-"Dok ibitiyo otako mola, ki tedi tere bene me mola, obed me lwok. Ibicibo cuŋ i kin kema me rwatte ki keno tyer; ka doŋ ibionyo iye pii; 19en aye ka ma Aron ki awo bene gibilwoko iye ciŋgi ki tyengi. 20I kare ma gicito i kema me rwatte, nyo ka gicito cok ki keno tyer ka tic iye, me waŋo gityer ma giwaŋo ki mac bot Rwot, koŋ gibilwokke ki pii, wek pe guto. 21Gibilwoko ciŋgi ki tyengi wek pe guto; bibedo cik botgi matwal, bote ki bot likwaye, wa i kare pa likwayogi ducu."
Moo wir
22-Dok Rwot omedde owaco bot Moses ni, 23"Kwany aŋwece mabecone makato: murra maliyo ma romo cekel miya abic, cinamon ma ŋwece mit ma romo cekel miya aryo ki pyerabic, ma en aye nucune, lum ma ŋwece kur ma roma miya aryo ki pyerabic, 24kaciya cinamon miya abic, ma gipimo ki cekel me kabedo maleŋ, ki moo jeituni ma romo cupa apar. 25Man aye ibitimo ki moo maleŋ me wir ma girubo i kit macalo larub moo ma ŋwe kur rubo kwede; bibedo moo wir maleŋ. 26Ibiwiro ki kema me rwatte ki canduk lok me caden, 27ki meja ki jami ticce ducu, ki okar-mac tara ki jami ticce ducu, ki keno me odok eceta, 28ki keno tyer me gitum awaŋa ki jami ticce ducu, ki otako lwok ki tedi tere. 29Ibikwerogi wek gubed jami maleŋ makato; gin ducu ma bigudo komgi bidoko maleŋ. 30Dok ibiwiro Aron ki awobene, me kwerogi wek guti bota tic me ajwagi. 31Dok ibiwaco ki jo Icrael ni, 'Man aye bibedo moona maleŋ me wir, wa i kare pa likwayowu ducu. 32Pe gibionyo i kom dano mo ata, pe wubitiyo mukene ma girubo macalo en; en moo maleŋ, bibedo maleŋ botwu bene. 33Dok ŋat ma birubo macalo meno, nyo ŋat ma biwiro i kom dano mo ata, waŋe birwenyo woko ki i kin lutugi.' "
Odok eceta
34Rwot owaco bot Moses ni, "Kwany aŋwece makur, citakte ki onika ki galbanu, aŋwece makur, ki odok luban ma giliyo maber, (pekgi ducu obed marom) 35ci itim ki odok eceta maleŋ ma, giliyo maber, ma girubo i kit macalo larub gin ma ŋwe kur rubo kwede, ci ipwor iye kado. 36Mukene ibiluro iŋido matitino twatwal, ci iket mogo i nyim canduk lok me caden ma i kema me rwatte ka ma abirwatte iye kwedi; bibedo botwu gin maleŋ makato. 37Pe wubitimo piwu kenwu odok eceta ma irubo macalo meno; bibedo gin maleŋ bot Rwot ki tuŋ botwu. 38Ŋat ma birubo gin me aŋweya macalo meno, waŋe birwenyo woko ki i kin lutugi."


Jabuli 66
Wer me pak ki pwoc pi tic me aura pa Lubaŋa
1Wun jo ducu ma wubedo i wi lobo,
wugo kijira bot Lubaŋa ki yomcwiny;
2wuwer wer pi pako deyo me nyiŋe,
wupake ki pak me deyo adada!
3Wuwac bot Lubaŋa ni,
"Gin me aura ducu ma itiyo ma kelo lworo ditte rom mene!
Tweroni giri dit mada, miyo lumoneni ducu gimwolle amwola i nyimi.
4Dano ducu ma i lobo giworo in; giwero wer me paki,
kun giwero wer gipako nyiŋi."
5Wubin, wunen gin ma Lubaŋa otiyo;
otiyo gin ma kela lworo mada i kin dano.
6-Oloko nam odoko ŋom mutwo;
omiyo dano guwoto ki tyengi ki i dye kulu gukato loka tuŋcel,
mumiyo wabedo ki yomcwiny pi gin ma en otiyo kunnu.
7En loyo loc nakanaka ki tek me twerone,
dok ciko waŋe me neno rok ducu.
Jo ma gin lujemo myero pe gukette malo pigi kengi.
8Wupwo Lubaŋa, wun lwak me rok ducu,
wuwek dwan me pak ma wupake kwede owinnye.
9En mugwokowa omiyo pud wakwo,
dok pe oweko tyenwa ocer kadi ki acel.
10In doŋ ityeko temowa, ai Lubaŋa;
doŋ itemowa macalo ryal ma giliyo i mac.
11Ikelowa imiyo wamoko i obwo;
dok bene icibo yec mapek me can I ŋewa ni watiŋ.
12Iweko lukworwa giŋweco ginyono wiwa woko piny;
wawotoki i dye mac wa i dye pii,
ento in doŋ ikelowa wao i kabedo malac me kuc.
13Abibino i odi kun akelo boti gityer me gitum awaŋa;
abicobo kwoŋŋa i nyimi kun amiyi gin ma yam acikke pire.
14Abimiyo gin ma doŋ awaco ki doga ni abimini,
gin ma acikke pire i kare ma onoŋo atye i can.
15Abityero boti gitum awaŋa me lim makwo ma gucwe,
dok abidunyo boti yito mac ma giwaŋo ki gitum me nyogi romi;
abityero boti twoni dyaŋi kacel ki dyegi.
16Wubin wuwiny, wun jo ducu ma wulworo Lubaŋa,
ci abitito botwu gin ma Lubaŋa otiyo pira.
17Cen akok bote matek,
dok bene apake ki wer pi dworo nyiŋe.
18Ka nene aumo balla i cwinya,
kono Rwot pe owinyo kokona wacel.
19Adada Lubaŋa doŋ owinyo kokona;
doŋ owinyo legana ducu.
20Gipwo Lubaŋa,
pien pe okwero winyo legana,
dok bene pe okwanyo mar mere ma pe lokke woko ki i koma.


Jeremia 42
Lok pa Jeremia bot Yokanan
1Ludito wi mony ducu, kacel ki Yokanan wod pa Karea ki Ajaria wod pa Kocaya, gubino ki lwak dano ma kitgi patpat, jo matino ki jo madito ducu, gubino cok, 2ci guwaco bot lanebi Jeremia ni, "Tim gin ma waŋ wabako dogwa boti pire! Leg Rwot Lubaŋawa piwa. Leg pi waŋ ducu ma wadon lam onoŋo wadwoŋ, ento kit macalo ineno, kombeddi doŋ wadon jo manok keken. 3Legi, wek Rwot Lubaŋawa onyut botwa yo ma myero walubi ki gin ma myero watim." 4Lanebi Jeremia odok iye botgi owacci, "Doŋ awinyo lokwu; pi meno abilego Rwot Lubaŋawa piwu kit macalo onoŋo wupenya, kit gin ducu ma Rwot bidok iye ki wun an abitito botwu. Pe abikano kit gin mo wacel ma pe atito botwu."
5Ci guwaco bot Jeremia ni, "Rwot myero obed caden me ada dok ŋat ma genne i komwa me timowa rac ka ce pe wabilubo lok ducu ma Rwot Lubaŋani bicwali kwede botwa. 6Kadi bed gin maber nyo marac, waŋ wabilubo lok pa Rwot Lubaŋawa ma wacwali bote-ni. Ka walubo lokke ci wabibedo giwa maber."
Rwot ogamo lega pa Jeremia
7Lacen i ŋe nino apar Rwot oloko ki Jeremia. 8Ci Jeremia olwon o Yokanan wod pa Karea, ki ludito wi mony ducu ma onoŋo gitye kacel kwede, ki lwak dano ducu, jo matino ki madito. 9Ka doŋ owaco botgi ni, "Rwot, Lubaŋa pa Icrael, ma wucwala hote ki lega me bako dogwu-ni owacci, 10'Ka ce wumito bedo i lobo man abigerowu wucuŋ matek macalo ot, pe abiretowu woko piny; abipitowu pe abiputowu woko. Doŋ aŋut pi can ma onoŋo aketo i komwu ca. 11Pe doŋ wubed ki lworo i kom kabaka me Babilon. Pe wulwore, pien atye kwedwu; abilarowu dok abikwanyowu woko ki i ciŋe. 12Kica bimaka i komwu ci amiyo en bene kica make i komwu ci miyo wubedo i lobowu kikome.' 13Ento wun jo ma wudoŋ i Juda pe myero wukwer winyo lok pa Rwot Lubaŋawu kun wukwero bene bedo i lobo man woko. 14Pe myero wuwacci, 'Pe, waŋ giwa wabicito wabedo i Ejipt, ka ma pe wabineno iye lweny mo doki ki waŋwa, dok bene pe wabiwinyo koko tum ma gikuto pi lweny, ki kec bene pe binekowa.' 15Wuwiny lok pa Rwot, wun jo ma wudoŋ i Juda. Rwot me mony, Lubaŋa pa Icrael, owaco kuman ni, 'Ka ce doŋ wumoko tamwu me cito me bedo i Ejipt, 16ci lweny ma wulworoni binoŋowu kunnu i lobo Ejipt; ki kec bene ma wulworo-ni bilubowu kunnu, ci wubito woko i lobo Ejipt. 17Jo ducu ma doŋ gumoko tamgi me cito me bedo i Ejipt gibito, nyo i lweny, nyo kec aye ma binekogi, kono two gemo gire. Pe tye ŋat mo i kingi ma bidoŋ bedo kwo, ŋat mo bene pe ma bibwot ki i can ma abikelo aketo i komgi-ni.'
18"Rwot me mony, Lubaŋa pa Icrael, owaco kuman ni, Kit macalo yam atoyo kinigana ki akemona i kom jo ma gibedo i Jerucalem, kit meno bene abionyo akemona woko i komwu ka ce wucito i Ejipt. Wubidoko lok lacen dano, gin ma kelo lworo madwoŋ, ki gin ma dano gibedo ka loko lok aŋec i komgi. Pe dok wubineno kabedo man matwal. 19Rwot doŋ owaco botwu wun jo ma wudoŋ i Juda ni, 'Pe wuciti i Ejipt.' Myero wuŋe atikatika ni an doŋ atyeko cikowu i kare man 20ni wun doŋ wuŋak woko ma doŋ wumito ada ni kwowu orweny woko. Wun wucwala ni acit bot Rwot Lubaŋawa kun wuwacca ni, 'Leg Rwot Lubaŋa piwa! Tit botwa bene gin ducu ma en owaco ni wati, ci waŋ bene wabitiyo.' 21Nen, kombeddi dog atito botwu, ento wun wukwero lubo gin ducu ma Rwot Lubaŋawa oora ni atit botwu. 22Pi meno kombeddi myero wuŋe atikatika ni wubito i lweny, kec binekowu, ki two gemo bene binekowu i kabedo ma wumito twatwal me cito iye-ni."


2 Camuel 11:11
11Uria ogamo dog Daudi ni, "Canduk pa Lubaŋa ki jo Icrael ki Juda gibedo i bolo kunnu, ki laditta Joab ki luticce ducu gibuto woko i tim, ka an aye dok acii i oda kuca ka cam ki ka mat ki ka bedo ki dakona? Macalo it ye makwo-ni, ki tipo komi tye makwo-ni, pe atwero tiyo lok macalo meno."